
»Zagrebački nadbiskup, 
kardinal Alojzije Stepi- 
nac ... platio je pat¬ 
njama i kušnjama sva¬ 
ke vrste svoju hrabru 
privrženost Evanđelju« 
- PAPA IVAN PAVAO 
II., u Zagrebu, 11. rujna 
1994 . 

PAPINA RIJEČ 

»Mučeništvo je 
snaga Crkve« 


Danas se sa zahvalnim udivlje- 
njem sjećamo ovih triju odvažnih 
svjedoka. U trenutku iskušenja 
odoljeli su laskavim riječima i mu¬ 
kama. Radije su pošli u smrt nego 
se odrekli vjere i vjernosti Kristu i 
Crkvi. Ovo njihovo vrhunsko svje¬ 
dočanstvo blista pred nama kao 
svijetao primjer evanđeoske dos¬ 
ljednosti, koju valja imati pred 
očima u teškim i opasnim odluka¬ 
ma, kojih ni danas ne nedostaje. 

Draga braćo i sestre, današnje 
bogoslužje poziva nas na razmišlja¬ 
nje o tragičnim zbivanjima s počet¬ 
ka 17. stoljeća. S jedne strane iznosi 
na vidjelo besmisao nasilja koje se 
bilo okomilo na nevine ljude. S dru¬ 
ge pak strane pokazuje na divni 
primjer tolikih Kristovih učenika, 
koji su se znali suočiti sa svakovr¬ 
snim patnjama, kako ne bi postupi¬ 
li protiv vlastite savjesti (...). Čini se 
kao da s usana svetih mučenika 
čujemo riječi kojima nam je progo¬ 
vorilo bogoslužje. Sa sv. Pavlom 
ponavljaju: »Tko će nas rastaviti od 
ljubavi Kristove? Nevolja? Tjesko¬ 
ba? Progonstvo? Glad? Golotinja? 
Pogibao? Mač ... U svemu tome 
nadmoćno pobjeđujemo po onome 
koji nas uzljubi. Uvjeren sam doi¬ 
sta, piše Apostol, ni smrt ni život... 
ni sadašnjost ni budućnost... ni iko¬ 
ji drugi stvor neće nas moći rastavi¬ 
ti od ljubavi Božje, u Kristu Isusu, 
Gospodinu našemu« (Rim 8, 35-39). 
Mučeništvo je najcjelovitije i najod¬ 
lučnije očitovanje te ljubavi, kako je 
to rekao sveti Ivan: »Nitko nema 
veće ljubavi od ove: položiti život 
za svoje prijatelje« (Iv 15, 13). 

Trojicu košičkih mučenika s ra¬ 
došću upisujem u Martirologij Crkve, 
ovaj slavni popis koji nas, u izvan¬ 
rednom zajedništvu svetosti, kroz 
čitavu povijest povezuje s apostol¬ 


U propovijedi prigodom proglašenja svetima Hrvata Marka Križe¬ 
včanina, te isusovaca, Poljaka o. Melkiora Grodzieckog i Mađara o. 
Stjepana Pongracza, u Košicama, 2. srpnja 1995., Papa Ivan Pavao 
II. potaknuo je suvremenu Crkvu na vjernost Kristu Gospodinu, po 
uzoru na košičke mučenike, te istaknuo aktualnost vrline muče- 
ništva i u 20. stoljeću 



Na proglašenju svetim BI. Marka Križevčanina u Košicama, kardinal F. Kuharić pozdravio 
je Svetog Oca i zahvalio mu za novog hrvatskog sveca govoreći: »Sveti Oče! Hvala 
Vam za svetog Marka Križevčanina. No, ima u Hrvatskoj još jedan mučenik!« 

»Koji?«, upita Sveti Otac. 

»Alojz i je Stepinac!«, odgovorio je kardinal Kuharić. 

»Da! Alojz i je Stepinac!«, prisjetio se Ivan Pavao II. 


skim vremenima. Mučenicima krš¬ 
ćanskoga Zapada i Istoka od samih 
početaka, kao i onima iz kasnijih 
stoljeća, te poglavito iz 17. stoljeća, 
naše stoljeće dodaje novu vojsku 
svijetlih svjedoka Kristovih, koji 
svojom smrću ispovijedaju vjernost 
savezu ljubavi što ga je Bog sklopio 
s čovječanstvom. O tome sam Mar- 
tirologiju govorio i u apostolskom 
pismu »Tertium millenio advenien- 
te« ('Ususret trećem tisućljeću'). Ta¬ 
mo sam napisao da bi Martirologij 
nakon strašnih iskustava našega 
stoljeća valjalo nadopuniti imeni¬ 
ma mučenika koji su utrli put u 
novo kršćansko tisućljeće (usp. br. 
37). Mučeništvo nas ujedinjuje sa 


svima koji vjeruju u Krista, kako na 
Istoku tako i na Zapadu, s kojima 
još uvijek očekujemo postignuće pot¬ 
punoga crkvenog zajedništva (usp. 
br. 34). 

Želim, dakle, očitovati svoju ra¬ 
dost, što sam danas Martirologiju 
Crkve koja je u Slovačkoj mogao 
dodati ova nova imena. Nadam se 
da će to biti obrazloženje za sve se¬ 
strinske Crkve, navlastito one u 
Srednjoj i Istočnoj Europi. 

Tri nova sveca pripadala su tri¬ 
ma različitim nacijama, ali su dije¬ 
lila istu vjeru te su se, poduprti tom 
vjerom, ujedinjeni znali suočiti čak 
i sa smrću. 


Na naslovnoj stranici: najprepoznatljiviji lik Sluge Božjega - u sudnici 

»Stepinca su umorili 
crveni!« - Sjećanje na 
kardinala Alojzija Stepinca 

Josip Pavlišić, nadbiskup metropolita 
Riječko-senjski u miru svjedoči o životu i radu 
Alojzija Stepinca, nadbiskupa i metropolite 
zagrebačkoga i kardinala svete Rimske Crkve 




Mons. Josip Pavlišić rođen 
je 28. prosinca 1914. u Starom 
Pazinu. Za svećenika je zare¬ 
đen 2. travnja 1938. Posvećen 
je za biskupa 13. siječnja 1952. i 
dodijeljen kao pomoćni biskup 
mons. Josipu Buriću, biskupu 
riječko-senjskom. Nadbiskup 
riječko-senjski i metropolita 
postao je 18. travnja 1974. i na 
toj službi ostao do 1989., kad 
ga je naslijedio mons. Antun 
Tamarut. 

Mons. Pavlišić je imao sre¬ 
ću osobno pohoditi u Krašiću 
zatočenog kard. Stepinca te je 
s njime bio u čestom pisme¬ 
nom kontaktu. Iz tih konata- 
kata postao je čvrstim oslon¬ 
cem Crkve u Hrvata u teškom 
razdoblju njezina progona u 
Jugoslaviji. Osobito bijaše 
vjeran graditelj i čuvar crkve¬ 
nog jedinstva pred pokušajem 
stvaranja nacionalne crkve po 
staleškom svećeničkom udru¬ 
ženju. Kao umirovljenik u bi¬ 
skupskom domu u Rijeci, čita¬ 
ocima Glasnika predstavlja se 
kratkim svjedočanstvom o 
kardinalu Stepincu. 


»Ja sam živo u Italiji sve do ruj¬ 
na 1943. godine, kada smo mi 
Hrvati u Istri izdali proglas da dr¬ 
žimo ništetnim sve političke i 
društvene zakone koji su nas rapal- 
skim ugovorom nakon Prvoga 
svjetskog rata priključili Kraljevini 

Mons. Josip Pavlišić ; nadbiskup 
riječko-senjski u miru 

Italiji, a nakon vojnog i političkog 
sloma Austro-ugarske monarhije, 
kojoj je do tada pripadala Istra i do¬ 
bar dio sjeverne Italije. Službeno 
smo se otcijepili od talijanske vla¬ 
davine 13. rujna 1947. godine, na¬ 
kon Pariške konferencije o miru, na 
kojoj je učinkovito i uspješno djelo¬ 
vao ugledni istarski svećenik, 
mons. Božo Milanović, a da djeluje 
na toj političkoj konferenciji, dobio 
je pismenu dozvolu od svojega bi¬ 
skupa ordinarija, mons. Antonia 
Santina, biskupa tršćansko-kopar- 
skoga. 

(...). Zagreb je dobio svoga po¬ 
moćnog biskupa u osobi Alojzija 
Stepinca, koji je bio zaređen za sve¬ 


ćenika u dobi od 32 godine, a bi¬ 
skupom je bio posvećen dana 24. 
VI. 1934. u dobi od 36 godina i 46 
dana. To njegovo unapređenje po¬ 
budilo je u njemu strah i zabunu, 
kod katoličke mladeži veliku ra¬ 
dost, a kod nekojih crkvenih krugo¬ 
va kritike i iznenađenje. 

Dok je u Zagrebu bio imenovan 
Alojzije Stepinac, moj je biskup u 
Trstu bio Alojzije Fogar. Bio je i on 
posvećen za biskupa vrlo mlad. 
Mladež je bila oduševljena njego¬ 
vim imenovanjem i još više njego¬ 
vim pastoralnim djelovanjem. Otac 
mu je bio rodom Furlan, i protivio 
se njegovu zvanju u tolikoj mjeri, 
da nije htio biti nazočan ni na nje¬ 
govoj mladoj misi. Koliko mi je po¬ 
znato, majka mu je bila Slovenka. 
Imao je naobrazbu austrijskih ško¬ 
la. Do kraja pošten i pravedan, dvi¬ 
je godine nakon posvete nadbisku¬ 
pa Stepinca, Alojzije Fogar bio je 
protjeran iz Trsta, zbog provedbe 
kršćanskih načela u pastvi. Tršćan¬ 
ska biskupija je ostala bez reziden- 
cijalnog ordinarija dvije godine. U 
to vrijeme zagrebački je nadbiskup 
Alojzije, nakon smrti nadbiskupa 
Antuna Bauera, postao zagrebački 
nadbiskup i metropolita, te pred¬ 
sjednik biskupske konferencije, a 
na pomolu je bio Drugi svjetski rat, 
koji je buknuo svom žestinom 
prvoga rujna 1939. godine, preko 
Poljske, te je kasnije zahvatio Belgi¬ 
ju, Nizozemsku, Norvešku, Fran¬ 
cusku, Rusiju, Englesku, sve do 
sveopće konflagracije u kojoj su se 
mrvili stanovnici na Balkanu: Hr¬ 
vati, Srbi, Muslimani, Makedonci, 
Crnogorci, Kosovari. Mijenjali su se 
vlastodršci različitih ideologija, od 
velikosrpske, do liberalne, fašistič¬ 
ke, nacističke, marksističke i dru¬ 
gih, sve do 1945. godine. Alojzije 
Stepinac bio je uvjeren Hrvat, rodo¬ 
ljub, biskup rimokatoličke Crkve. 
Pojedini lideri raznih ideologija na¬ 
stojali su i njega upregnuti u svoja 
kola. Pošto su se vodile borbe do 
istrebljenja, kako u Zagrebačkoj 
nadbiskupiji tako i u cijeloj Hrvat¬ 
skoj, nadbiskup je htio biti i ostati 
vjeran i svojoj katoličkoj Crkvi i 
svojoj domovini državi Hrvatskoj. 

Dana 5. X. 1945., u tridesetoj go¬ 
dini moga života, tršćansko-kopar- 
ski biskup Antonio Santin zadužio 
me je u svojstvu ekonoma i duhov- 

nika da pođem u pazinsku zgradu 
- nekada vlasništvo istarskog Đač¬ 
kog pripomoćnog društva, što su je 
nove vlasti bile dale na raspolaga¬ 
nje za otvaranje hrvatskog sjemeni¬ 
šta - pripremiti sve potrebno za 
pristup istarskih hrvatskih sjemeni- 
štaraca u tu zgradu, gdje je otvore¬ 
na klasična gimnazija s 8 punih ra¬ 
zreda. Đaka je bilo 58. Valjalo je 
pripremiti ono zaista najnužnije (u 
betlehemskom stilu) da škola za¬ 
počne. Radosno sam prihvatio za- 
daču. Tada su počele naše prve 
veze sa Zagrebom, iako nismo bili 
priključeni Hrvatskoj, nego smo 
morali posebnim propusnicama 
putovati preko bivše jugoslavenske 
granice. Božo Milanovič se ipak po¬ 
brinuo da jednom povede sjeme- 
ništarce u Zagreb, gdje je bio prim¬ 
ljen i od tadašnjeg nadbiskupa 
Alojzija Stepinca. Mi u Istri tražili 
smo službeno priključenje Hrvat¬ 
skoj i Jugoslaviji, jer tada Hrvatska 
nije (nakon pada NDH) imala di¬ 
plomatsku legitimaciju, da bismo 
mogli tražiti priključenje nezavi¬ 
snoj Hrvatskoj. Znao je to i nadbi¬ 
skup Stepinac. On u Hrvatskoj i Bo¬ 
žo Milanovič u Istri i Primorju, vrlo 
su dobro znali koje su i kakove 
stvarne mogučnosti djelovanja i 
postupanja, pa je tada nadbiskup 
Stepinac potakao Božu Milanovića 
da on poduzme sve moguče da se 
naši, nekada od Italije okupirani 
krajevi priključe Hrvatskoj i Jugo¬ 
slaviji, želeči da što veči broj Hrvata 
bude i politički na okupu. Kao re¬ 
van pastir poklonio je pazinskom 
sjemeništu jedan oltar, koji je našoj 
oskudici dobro došao i kao dar i 
kao simbol povezanosti s hrvat¬ 
skim metropolitom Alojzijem Ste- 
pincem. Prilike su se zaoštravale. 
Nova uprava otežavala je djelova¬ 
nje naših seljaka. Godine su - naža¬ 
lost - bile sušne, a suša je uvijek za 
Istru bila opasna, jer Istra u večem 
dijelu oskudijeva vodom. Ja sam ta¬ 
da, u svojstvu ekonoma, putovao u 
Podravinu da dobijem nešto žive¬ 
žnih namirnica u Molvama, Đur¬ 
đevcu, Virju; bilo je to 1946. godine. 
Na povratku odanle u Zagreb slu¬ 
šao sam na radiju kako je bio 
održan neki miting, na kojem je 
Tito žestoko napadao Alojzija Ste¬ 
pinca. Bilo mi je jasno da iz onoga 


skupa neče biti dobra. Upriličen je 
proces. Stepinac je osuđen. Proces i 
postupak je poznat. Za mene i istar¬ 
sko svečenstvo, Alojzije Stepinac 
bio je Božji čovjek, rodoljub i svjeti¬ 
onik morala u hrvatskom narodu. 
Njega sam posjetio dva puta u kra- 
šičkom zatočeništvu. Dopisivao 
sam se s njime i tražio potporu i 
savjet u kritičnim trenucima. Kad 
se negdje 1957. godine govorilo da 
Sv. Otac namjerava Stepinca odve¬ 
sti iz Hrvatske u Rim, ja sam se ne¬ 
kako kriomice bio došuljao do nje¬ 
ga; pitao sam ga je li istina da se 
radi na njegovu odlasku iz Hrvat¬ 
ske. Kardinal mi doslovce reče: 
»Nema sumnje, ja ču uvijek slušati 


odredbe Sv. Oca pape. Ako se od 
mene zatraži da odem iz Hrvatske, 
ja ču, prije toga, ipak Papi poslati je¬ 
dan dopis i čvrsto se nadam da če 
Papa uvažiti moj razlog da osta¬ 
nem u Hrvatskoj.« Kardinal Stepi¬ 
nac htjede ostati u Hrvatskoj, mada 
razapetoj, pod svaku cijenu. Bolo¬ 
vao je od »policitemije«, previše 
crvenih krvnih tjelešaca; od toga je 
i preminuo. U Sloveniji je Boris Ki- 
drič bolovao od leukemije - previše 
bijelih krvnih tjelešaca. Govorilo se 
da su Stepinca umorili crveni, a Ki- 
driča bijeli. Igra sudbine. O Stepin- 
cu su drugi rekli više i bolje. Za me¬ 
ne, on je bio svjetionik u mračnim 
danima. Hvala mu i slava! 

Pismo karei. A. Stepinca mons. J. Pavlišiću 


Krašić, 23. VII. 1954. 

Preuzvišeni gospodine! 

Primio sam Vaše cijenjeno pismo. Hvala na čestitci k Imenda¬ 
nu. Hvala na sličicama, koje mi dobro dolaze. Posebno zahvalite i 
mami Margareti na kuvertama, koje mi je poslala. 

Ja sam, kao što znate, napose pak od 21. prošlog mjeseca, teme¬ 
ljito opkoljen stražama, pa nam sve dobro dođe, kad nikuda ne mo¬ 
gu, da si nabavim. Donio mi je doduše i tajnik, ali nisu praktične 
za mene u ovim prilikama. 

Poznato mi je, kako Vas svaki čas pritištu, sad s ovim, sad s 
onim. Ostati čvrsti i ne dati se poplašiti! Živci dakako trpe, ali sve 
ima svoj kraj. Čvrsto vjerujem, da će doći dani olakšanja i slobode 
Crkvi Božjoj. 

U pitanju CMD napose biti nepopustljiv. To je čista izraslina 
pakla, da se razbije Crkva Božja. Zato sam već rekao nekim bisku¬ 
pima, ako bi došao pokušaj osnutka tobožnje »nacionalne Crkve«, 
onda bez milosrdja »gladio excomunicationis« (kaznom, »mačem«, 
izopćenja), odsjeći trulež sa zdravog stabla Crkve i proglasiti to sve¬ 
mu puku po svim crkvama, navevši razlog. 

Tako je učinio moj predšasnik 1919. sa starokatolicima. I što je 
ostalo od njih? Ništa ili jedva išta. Ni onda nije vlast bila sklonija 
Crkvi. A danas će puk slijediti glas zakonite Ćrkve Kristove, a ne 
izdajnike. U to sam duboko uvjeren, promatrajući naš priprosti puk. 

Usque ad tempus sustinebit patiens, postea redditio jucundita- 
tis (»do kraja života kraj svih kušnji ostati vjeran, a potom slijedi 
nagrada«). Ponovno, dakle, dovikujem: ostati čvrsti i nepokolebivi, 
udarili s porezima ili zatvorima ili ubojstvima ili tučnjavama! Sve 
će proći, a Bog naš ostaje! 

Bratski pozdrav u Kristu 

Alojzije kard. Stepinac 
nadbiskup zagrebački 

POVIJESNA SADAŠNJOST 


Slava mučenika 

Predavanje što ga je P. Celestin Tomić održao 
prigodom predstavljanja vodiča Spomen-zbirke 
Sluge Božjega, u Zagrebu, u dvorani »Vijenac« 
na Kaptolu, 3. svibnja 1995. 


»Umrijet ću kao 
mučenik!« 


Sveci su, prema jednom moder¬ 
nom autoru, »peto evanđelje«, 
evanđelje ostvareno u životu, u jed¬ 
noj odluci, u čitavom jednom živo¬ 
tu. Svetac je onaj koji svjedoči za 
Krista i za Evanđelje kao za nešto 
apsolutno, koji temelji cijeli svoj ži¬ 
vot na Evanđelju, shvaćenom kao 
smisao života i čitavog ljudskog 
djelovanja. 



Četnici su bombom raznijeli i mecima izre- 
šetali tijelo Isusovo na križu u selu Donjani, 
u župi Hrvatska Dubica, a hrvatski su mu 
osloboditelji iskazali dužnu počast 


Posebno su to mučenici. Muče- 
ništvo, po kojemu »učenik postaje 
sličan Učitelju, koji je slobodno pri¬ 
mio smrt za spas svijeta i s njim se 
poistovjećuje u prolijevanju krvi. 
Crkva smatra kao osobit dar i naj¬ 
veći dokaz ljubavi« (LG 42), »naj¬ 
veće svjedočanstvo ljubavi.« Oni 
nose na svom tijelu crte Kristova li¬ 


ca, njegovu patnju, odbačenje, križ, 
smrt. Znakovito je da nam sv. Luka 
u Djelima apostolskim opisuje 
uhićenje, suđenje i presudu, poseb¬ 
no smrt sv. Stjepana, prvog muče¬ 
nika gotovo istim riječima, kao i 
muku i smrt samog Gospodina (Dj 
7). Želio je time naglasiti da Isus na¬ 
stavlja kroz prostor i vrijeme svoju 
patnju, muku i smrt u bezbrojnim 
učenicima svoje Crkve. 

Stoga nas ne čudi da i mučenici, 
posebno jednog određenog razdob¬ 
lja, očituju sličnost u čežnjama, 
odlukama, izričajima, te svjedoče¬ 
njem na sudu i u smrti, budući da 
u svima Krist Gospodin djeluje. Ta¬ 
ko, mučenik se može smatrati uisti¬ 
nu »čovjek svih vremena«, a jedna¬ 
ko i čovjek svoga vremena. 


Spremnost na 
mučeništvo 

Sluga Božji Alojzije Stepinac je 
od svoje rane mladosti pokazao 
spremnost »isijavati svjetlo života 
sa svim pouzdanjem i apostolskom 
hrabrošću sve do prolijevanja krvi« 
(DH 11). U svom posljednjem pi¬ 
smu, »Na rastanku«, piše Mariji 
Horvat, zaručnici »in spe«: »I pos¬ 
ljednju kap krvi, ako ustreba, žrtvo¬ 
vati za pobjedu kršćanske misli u 
Hrvatskom narodu, koji je već po¬ 
čeo izdisati pod uplivom materija¬ 
lizma« (2. travnja 1924.). 

Za vrijeme filozofsko-teoloških 
studija u Rimu spremnost na 
mučeništvo se pročistila, produho- 
vila i osnažila pohađajući katakom¬ 
be, Colosseum, rimske bazilike, bo¬ 
raveći tako u živu dodiru s 
bezbrojnim mučenicima Crkve. Na 
dan ređenja, 26. listopada 1930., za¬ 


gledavši crveni cvijet pokraj svoje¬ 
ga tanjura, zamišljeno reče: »Crveni 
cvijet mučeništva!« 

Tom prigodom pitomci Germa- 
nicuma pjevali su: »Mučenici u Co- 
losseumu.« 

Na spomen sličici mladomisni- 
čkoj napisao je: 

»A ja. Bože sačuvaj, da se čim 
drugim hvalim osim križem Go¬ 
spodina našega Isusa Krista, po ko¬ 
jem je svijet meni raspet i ja svijetu« 
(Gal 6, 14). 

Nadbiskupsko posvećenje sve 
je bilo u znaku križa, u znaku mu¬ 
čeništva. Apostolski nuncij mons. 
Hermenegildo Pellegrinetti u čes¬ 
titki za prihvaćanje imenovanja pi¬ 
še: 

»Zahvaljujem Ti, preuzvišeni 
gospodine, što si pristao na to, da 
kao dobri Cirenac uzmeš na sebe 
sjajan, doduše, ali težak i tmjem po¬ 
sut križ Zagrebačke nadbiskupije, i 
što si ga spreman ponijeti za Isu¬ 
som ponizno i srdačno.« 

Dne 3. lipnja 1934., zahvaljujući 
Prvostolnom kaptolu i Prebendar- 
skom zboru na čestitkama, izjavljuje: 

»Zahvaljujem Vam od srca iako 
se radovati ne mogu, jer moje ime¬ 
novanje je za mene težak križ.« 

Duhovnik Sluge Božjega u Ger- 
manicumu Otto Pfiilf, Dl, u čestitki 
piše: 

»Znadem da Vam je na leđa pao 
izvanredno težak teret i da Vam ne¬ 
će biti dano da počivate na ružama, 
jer idete ususret burnoj budućno¬ 
sti.« 

Germaničari završavaju svoju 
čestitku: 

»Želimo ti slavu križa, želimo ti 
milost križa. Neka ti budu na po¬ 
moć sveci, koje si toliko s nama pri¬ 
zivao: Ignacije, Kanizije, Alojzije, i 
prije svega tvoj zemljak, naš bi. 
Marko Križevčanin, na čiji si nam 
blagdan nekoliko dana iza ređenja 
podijelio svečani euharistijski bla¬ 
goslov.« 

Nadahnuti pjesnik isusovac, 
prigodom biskupskog posvećenja, 
spjevao je pjesmu koja ima proročki 
biljeg. Misao vodilja je stih iz pro¬ 
roka Izaije u prvoj pjesmi o Slugi 
Jahvinu; 

»Evo izabranik moj!« 

»...Mlad i neznan tada do pred koji dan, 
Da, al' star vrlinom, tebi dobro znan. 

I ti skrovit bješe, mlad se na križ pope! 
Sluga tvoj i u tom, u tvoje će stope. 
Krvavog će znoja mnogu prolit kap, 
udarit će ljuto pastirski ga štap, 
bodljikama oštrim mitra će procvasti, 
nadbiskupski prijesto u križ će izrasti. 

O, on znade, da mu proć je Golgotom, 
Ali ti si, Spase, njemu nadom svom... 
Njegov program ti si, Kriste razapeti!...« 



Sluga Božji Alojzije Stepi nac prigodom podijeljen ja sakramenta 
Potvrde u Pokupskom, 21. rujna 1936. 


Na početku svoga »Dnevnika«, 
kao nadbiskup koadjutor, piše: 

»Moj život bit će križni put!« 

Sluga Božji Alojzije Stepinac 
krenuo je smjelo i hrabro prema Je¬ 
ruzalemu za Isusom, da dade svje¬ 
dočanstvo na duhovnoj Golgoti. Još 
kao mladomisnik dvaput je imao 
biti uhapšen »ni kriv ni dužan.« 

Prigodom ubojstva kralja Alek¬ 
sandra, imao je biti on među onima 
koje je morala poubijati četnička or¬ 
ganizacija. Čudi se samo kako je 
ubrojen »među frankovce«, on koji 
se ne bavi politikom, i dalek mu je 
svaki nacionalizam, koji smatra 
najvećom herezom svoga vremena. 
On hrabro i odvažno polazi i na do¬ 
ček posmrtnih ostataka kralja Alek¬ 
sandra na Zagrebačkom kolodvo¬ 
ru, te odlazi u Beograd, umjesto 
nemoćnog nadbiskupa Bauera. 

Prijetnje njegovoj osobi nikad 
ne prestaju. Tu je masonerija, ko¬ 
munizam, nacizam i drugi neprija¬ 
telji. No najbolnije je za njega što se 
i Srpska pravoslavna crkva stavila 
na stranu neprijatelja Crkve. 

Ali on se neustrašivo i hrabro 
bori za prava čovjeka, za prava Kri¬ 
stove Crkve, za istinu Katoličke vje¬ 
re, za jedinstvo Crkve i vjernost Pe¬ 
trovu nasljedniku. 

Dolazi Drugi svjetski rat: uspo¬ 
stava Nezavisne Države Hrvatske. 
Stepinac je »persona non grata« i za 
ustaše i za naciste, koji su stvarni 
gospodari u zemlji, kako će na su¬ 
du reći. Rat je otkrio u Stepincu 
»heroja kršćanske ljubavi, neu¬ 
strašivog borca za prava čovjeka bez 
obzira na rasu, klasu i narodnost, 
naročito vjernog branitelja Katoli¬ 


čke Crkve i papinstva, baš papin¬ 
stva do smrti« (A. Ivandija). Vrhu¬ 
nac hrabrosti i revnovanja za Božju 
stvar i za ljudska prava bio je govor 
na trgu pred Katedralom na svršetku 
procesije 31.10.1943., u kojem je jav¬ 
no osudio rasizam, nacizam, faši¬ 
zam, logore i sva zla Drugoga svjet¬ 
skog rata. Imao je biti likvidiran od 
strane Gestapoa, po ustašama, ka¬ 
ko se to jasno vidi iz dokumenata. 

Svojem kolegi iz Germanicuma 
Heribertu Abelu, kanoniku i župni¬ 
ku u Fuldi, koji ga je posjetio prije 
rata, rekao je na oproštaju: »Umrijet 
ću kao mučenik!« U Rimu, krajem 
svibnja 1943., oprostio se od Ivana 
Meštrovića riječima: »Zbogom, po 
svoj prilici se više nećemo vidjeti. 
Ili će me nacisti ubiti, ili komunisti 
kasnije.« 

Nacisti ga nisu. Komunisti će 
to. Iako su znali da je protivnik i 
ustaša i nacista i fašista, i njegove 
su govore umnažali i širili među 
partizanske borce u šumi, kad je 
otvoreno napao i boljševike i ko¬ 
muniste, proglašenje od komunista 
beogradskih još prije svršetka rata 
»ratnim zločincem.« Što znači to, 
dobro zna svatko tko je preživio ko¬ 
munistički režim. To znači biti izve¬ 
den pred »narodni sud«, i u ime 
»naroda« biti likvidiran. 

Dolaskom komunista na vlast 
8. svibnja 1945., Stepinac je oslovljen 
u novinama, zborovima, mitinzima, 
kao »neprijatelj naroda«, »izdajnik 
naroda«, bandit, fašist i ustaša, koljač 
itd. Stepinac je na sve to ostao mi¬ 
ran. Nije ostavio svoju zemlju i svoj 
narod, jer mu je savjest čista. 


Dne 8. svibnja 1945. partizan¬ 
ska vojska ušla je u Zagreb. A već 
17. svibnja, nadbiskup Stepinac je 
odveden u pritvor. Dne 2. lipnja 
1945. Uto se u Zagrebu susreo s 
predstavnicima Katoličke crkve i 
govorio im gotovo otvoreno o stva¬ 
ranju nacionalne Crkve i o raskolu s 
Rimom. Predstavnici klera to su od¬ 
bili i molili da se pusti Stepinac, »naj¬ 
veći živući Hrvat, osim toga prvora¬ 
zredni narodni i društveni radnik.« 

Nadbiskup Stepinac je bio do¬ 
ista pušten 3. lipnja, i slijedećeg 
dana sastao se s Titom. Više uvije¬ 
no, Tito je iznio svoje, bolje reći, 
mišljenje Partije, da Katolička crkva 
mora postati nacionalna Crkva, tj. u 
službi naroda, tj. komunističke par¬ 
tije, kao nacionalna crkva u Mađar¬ 
skoj i Kini. 

Poslije ovih razgovora Stepinac 
nastavlja svoj pastoralni rad. Ali, iz 
izvora znamo, stvara se već široka 
optužnica protiv njega, koju 
podržava Tito prisiljen srpskim ko¬ 
munistima i Pravoslavnom crkvom. 
Stepinac biva napadan, izrugivan, 
blaćen kao neprijatelj naroda u no¬ 
vinama, na radiju, na mitinzima, na 
grafitima po gradu Zagrebu. Dola¬ 
zi do fizičkog napada u Zaprešiću. 
On boravi na Kaptolu gotovo kao u 
pritvoru. Policijska kola postavlje¬ 
na su u Bakačevoj ulici nasuprot 
nadbiskupskoj palači, a udbaši ne¬ 
prestano kontroliraju njegov ula¬ 
zak i izlazak, kao i svakog koji ulazi 
k njemu. Pastirsko pismo, koje su 
potpisali svi jugoslavenski biskupi 
(22), od 22. rujna 1945., u kojem bi¬ 
skupi sažimlju sve što je već poseb- 

no nadbiskup Stepinac u svojim 
dopisima iznio i uputio federativ¬ 
noj ili saveznoj vladi, maršalu Titu 
i predsjedniku Bakariću, izazvalo je 
bijes Komunističke partije. Iako je u 
pastirskom pismu pružena ruka 
dobre volje komunističkim vlasti¬ 
ma, da se uredi društvo i država na 
pravnim temeljima, poštuju prava 
vjeroispovijesti, savjesti, privatnog 
vlasništva i zbora, što su komunisti 
tako brzo potpisali u UN, ništa od 
toga nisu ostvarili. 

Trebalo je sve učiniti da se pred¬ 
sjednik BK ukloni. Kad je 27. siječnja 
1946. stigao novi upravitelj nuncija¬ 
ture u Beogradu mons. Joseph Pa- 
trick Hurley, Tito je zatražio da Sveta 
Stolica nadbiskupa Stepinca razriješi 
njegove službe, da ga ukloni i imenu¬ 
je drugoga nadbiskupa, jer če ga 
inače morati zatvoriti. Sveta Stolica 
je uvidjela spletke komunističke par¬ 
tije. Nije ni pomislila ukloniti Ste¬ 
pinca, »nadbiskupa puna apostol¬ 
skog žara i obljubljena u narodu«. 

Tmasti oblaci su se sve više 
nadvijali nad nevinom žrtvom ko¬ 
munističke partije, nad zagrebač¬ 
kim nadbiskupom. Don Giuseppe 
Carmelo Massucci, tajnik papinog 
izaslanika opata Marconea, na pre- 
varu je protjeran iz Zagreba. Nad¬ 
biskup Stepinac mu je mogao samo 
usmeno potvrditi svoju nepokole¬ 
bivu vjernost Svetom Ocu i uz cije¬ 
nu smrti. 

Več 9. rujna 1946., u vrijeme 
kad se u Niimbergu vodio krivični 
proces protiv nacističkih vrhova 
kao ratnih zločinaca, počeo je pro¬ 
ces protiv Lisaka, drugog tajnika 
nadbiskupa Stepinca, Saliča i dru¬ 
gih. Proces je išao samo za tim da 
se utvrdi tobožnja Nadbiskupova 
suradnja s okupatorom i da ga se 
proglasi neposrednim »učesnikom, 
podstrekačem i pomagačem križar¬ 
ske terorističke organizacije.« Dne 
18. rujna 1946., na nalog javnog tu¬ 
žioca, mons. Stepinac bio je lišen 
slobode, a 30. rujna, u 10 sati, upra¬ 
vo u isti trenutak, nakon godine da¬ 
na, kad se bio uspinjao na propovi- 
jedaonicu Zagrebačke katedrale da 
pročita Pastirsko pismo, »ubrojen 
bi među zločince«, izveden pred 
novog Pilata. »Braniš se kao Isus 
pred Pilatom!«, pohvalit če ga javni 
tužilac Jakov Blažević, na montira¬ 
nom procesu, ili bolje na »prežalo- 


snom procesu«, kako će ga nazvati 
Pio XII. I osuđen je. Morala je pasti 
smrtna osuda. Ali u to vrijeme vo¬ 
dili su se mirovni razgovori u Pari¬ 
zu, a u jugoslavenskoj delegaciji bi¬ 
la su dva svećenika, i trebalo je 
pokazati »demokratsko« lice pred 
svjetskom javnošću. Osuđen je 11. 
listopada »na kaznu lišenja slobode 
s prisilnim radom u trajanju od 16 
godina, te na gubitak političkih i 
građanskih prava u trajanju od pet 
godina«. Osuđen je »in odium fi- 
dei« ('iz mržnje prema vjeri') i od¬ 
veden u Lepoglavu, a zatim u Kra- 
šić, na uvjetnu slobodu. 

Sluga Božji došao je u Krašić 
bolestan. Postoje svjedoci koji go¬ 
vore o postupnom trovanju i zrače¬ 
nju. Sam će reći: »Polako su me tro¬ 
vali...«. Bila je to javna tajna! 

Iako shrvan i ugrožen sa svih 
strana, on tajnim vezama, biskupi¬ 
ma i svećenicima ne prestaje slati 
pisma u kojima razgolićuje komu¬ 
nističku perverziju kojom je pomo¬ 
ću CMD htjela stvoriti nacionalnu 
crkvu u Hrvata. Nisu uspjeli. 

Kad je 3.12.1959. primio poziv 
da se prijavi u stanicu milicije u 
Krašiću kao svjedok, protiv vlč. Ci- 
rila Kosa, duhovnika u đakovačkoj 
bogosloviji, te protiv skupine ne¬ 
dužnih bogoslova, reče: »Sada neka 
ide i moj život, ako sam vrijedan da 
ga položim. Osim njega ništa mi 
više na ovom svijetu ne mogu odu¬ 
zeti« (VD V, 81). U pismu od 17.11. 

1959. piše: »Teror traje nada mnom 
već punih trinaest godina, ne dajući 
mi odahnuti ni danju ni noću.« 

U pismu gosp. Ciku (16. 1. 

1960. ), dvadesetpet dana prije smrti, 
piše: »Straže oko mene budno bdiju 
i dan i noć. Ali i Bog bdije... Prvi me 
čuvaju ne bi li mi slomili živce, a 
Bog me čuva, da ne klonu živci, 
makar se još povećao bijes i mržnja 
neprijatelja. Bog me je svakako bo¬ 
lje čuvao.« I petnaest dana prije 
smrti (26. 1. 1960.) piše: »Ako moj 
život mora pasti u toj borbi. Bog bio 
stoput blagoslovljen!« To su mu i 
posljednje riječi. 

Umro je u 14. godini teškog pro¬ 
gonstva, terora, zatočenja, kao nakon 
14 postaja križnog puta. Uspeo se na 
Golgotu, legao na svoj krevet koji je 
postao njegov križ i predao Bogu 
svoju plemenitu dušu riječima: »Fiat, 
voluntas tua!« Bilo je to u srijedu, 10. 


veljače 1960., u 14,15 sati, uoči blag¬ 
dana Lurdske Gospe, koju je on za 
života bio počastio tolikim devetni- 
cama i propovijedima. Umro je kao 
»pravednik« u biblijskom smislu, 
kao nevin jaganjac, žrtva mržnje i 
laži, žrtva ljubavi za Isusa Krista i 
za njegovu Crkvu. 

Pio XII., dok se Sluga Božji A. 
Stepinac još nalazio u zatvoru u Le- 
poglavi, rekao je skupini hrvatskih 
bogoslova godine 1946., na pitanje 
zašto ne imenuje nadbiskupa Ste¬ 
pinca kardinalom: »Zar ne shva¬ 
ćate, dragi moji Hrvati, da u nadbi¬ 
skupu Stepincu već imate sveca i 
mučenika?« Nakon njegove smrti 
to će ponoviti pape, kardinali i bi¬ 
skupi na svim kontinentima, to će 
ponavljati državnici i ugledne oso¬ 
be u mnogim kršćanskim narodi¬ 
ma, to će svjedočiti njegov grob koji 
okuplja vjernike ne samo iz Hrvat¬ 
ske nego i cijelog svijeta i govori o 
njemu kao svecu i mučeniku. 

Veliki štovatelj svetih 
mučenika 

»Svi narodi štuju posebnim na¬ 
činom svoje svece, pa je pravo da i 
mi Hrvati iskazujemo posebno što¬ 
vanje prema onim svjedocima Bož¬ 
jim koji su potekli iz njihove sredi¬ 
ne«, piše Sluga Božji u okružnici od 
7. 9. 1937. 

Nastojao je da se među katoli¬ 
cima Hrvatima proširi kult hrvat¬ 
skih blaženika, a posebno mučeni¬ 
ka BI. Nikole Tavelića i bi. Marka 
Križevčanina. Zatražio je od Svete 
Stolice, da može otvoriti dvije župe 
na čast tih blaženika. I doista, među 
prvim novoosnovanim župama, iz¬ 
daje dekret 1. studenoga 1937. o 
osnutku župe bi. Marka Križev¬ 
čanina, koja će 7. studenoga biti ot¬ 
vorena, u Zagrebu, na Selskoj cesti. 

Kao pitomac u Germanicumu 
isticao se f u slavlju bi. Marka Kri¬ 
ževčanina, koji je bio također pito¬ 
mac toga Zavoda. Na njegov blag¬ 
dan, 7. studenoga 1930., podijelio je 
i prvi mladomisnički euharistijski 
blagoslov pitomcima. 

Dana 11. siječnja 1935., povo¬ 
dom 30-godišnjice proglašenja bla¬ 
ženim bi. Marka, šalje okružnicu 
časnom kleru i vjernicima nadbisku¬ 
pije zagrebačke. Poziva sve da do¬ 
stojno proslave tog »velikana u lju- 

bavi i odanosti prema Bogu, sv. Cr¬ 
kvi i njezinoj glavi sv. Ocu Papi.« I 
Katoličku Akciju u nadbiskupiji za¬ 
grebačkoj stavlja pod zaštitu bi. Mar¬ 
ka Križevčanina. On če nam isprositi 
da katolici naše nadbiskupije stupe 
odlučno pod barjak Kristov i ustraj¬ 
no započnu »biti bojak dobar« (1. 
Tim 1,18), da svima udijeli dar nepo¬ 
kolebljive vjere. 

Na oproštaju katolika Zagreba 
s apostolskim nuncijem kard. E. 
Pellegrinettijem, 5. 12. 1937., među 
ostalim je rekao: »Istina je, da danas 
bolje prolaze u svijetu oni, koji su 
odbacili baštinu djedova. Njima je 
pristupačna vlast, njima su otvore¬ 
ni unosni položaji, oni vrijede kao 
jedini pravi rodoljubi, njima je slo¬ 
bodno sve. Ali mi držimo dobro na 
umu onu lijepu riječ sv. Augustina: 
»Extra Ecclesiam totum potest habe- 
re praeter salutem! - Izvan Crkve 
možeš imati sve, osim spasenja« (...). 

To isporučite i Sv. Ocu, da nas 
nikada neče uplašiti bura koja se 
danas sa svih strana diže na Petro¬ 
vu lađicu. Jer, ako Krist Spasitelj 
prividno i spava, mi vjerujemo, da 
je on uvijek, svaki čas, gospodar si¬ 
tuacije na valovima Genezareta i 
kadar je reći: »Tace et obmutesce!« 
»Šuti, umukni!« A kad Gospodin i 
toga ne bi učinio, budite uvjereni, 
da će se uz milost Božju među hr¬ 
vatskim katolicima naći ne jedan, 
nego hiljade, koji će znati, ako bi 
kada ustrebalo umirati za Krista i 
Crkvu njegovu, kao što je Marko 
Križevčanin i bi. Nikola Tavelić i 
drugi nebrojeni neznani junaci svete 
vjere, kroz ovih 13 vjekova, otkako 
nas je ruka Božja privezala uz Petro¬ 
vu pećinu« (KL 52 /1937/, 617). 

BI. Marko Križevčanin 
i Sluga Božji Alojzije 
Stepinac 

Blaženi Marko rodio se u Kri¬ 
ževcima na prijelazu iz 16. st. u 17., 
kada su ostali još samo »ostaci osta¬ 
taka« nekadašnje Hrvatske. Život je 
bio težak. Radovali se otac i majka 
djetetu i strahovali za nj. Znali su 
da će im sin biti borac za krst i slo¬ 
bodu i mučenik za vjeru i dom. 
Marko se na krilu majke zavjetovao 
Majci Božjoj, Kraljici Hrvata. 

I jedva što je Marko dorastao 
do oružja, poslali su ga roditelji u 


vojničku školu u štajerski Gradac. 
Umjesto za vojnika, časnika, izučio 
mladić za svećenika u Rimu kao pi- 
tomac Germanicuma. 

I Sluga Božji Alojzije Stepinac 
rodio se u teškim vremenima na 
prijelazu iz 19. u 20. stoljeće. Od kri¬ 
la majčina posvećen je Majci Božjoj, 
te je s majčinim mlijekom usisao 
ljubav prema Bogorodici. Pokazao 
se spremnim da bude borac za krst 
časni i slobodu. Rekao je prigodom 
svoga imenovanja za nadbiskupa 
koadjutora na pozdrav Prvostol¬ 
nog kaptola: »Bio sam spreman za 
dobro svoga naroda dati sve.« 

I u rodoljublju ostaje dosljedan, 
kao i bi. Marko Križevčanin. U 
Rimu se još sačuvao vlastoručni 
potpis mladog bogoslova u Germa- 
nicumu: »Marko Stjepan, Križevča¬ 
nin, Hrvat iz biskupije zagrebačke.« 

I Alojzije Stepinac, na pitanje 
odakle je, odrješito kaže: »Iz Hrvat¬ 
ske«, kako svjedoče njegovi kolege 
u rimskom Zavodu Germanicum. 
Alojzije Stepinac ne stidi se svog 
imena Hrvat ni pred kraljem Alek¬ 
sandrom, u vrijeme najgore vojne 
diktature, kad je to ime bilo pro¬ 
skribirano. 

U Germanicumu, kamo je stu¬ 
pio 1. 11. 1611., napisano je za bi. 
Marka da »se dobro vladao« i bio 
primjerom svojim drugovima i 
riječju i djelom. I vratio se 11. 9. 
1615. u Hrvatsku kao svećenik, pun 
duha Božjega i ljubavi prema neu¬ 
mrlim dušama. 

Za Alojzija Stepinca zapisano 
je: »Zavod je napustio ljeti 1931., 
svećenik sa svakog gledišta izvan¬ 
redno dobra značaja, iskreno po¬ 
božan i vjeran u obdržavanju zavod¬ 
ske stege, vrlo marljiv u učenju.« 

Vrativši se u svoju Hrvatsku 
mogao je reći sa svom iskrenošću: 
»Kao što sam bio za dobro svoga 
naroda spreman dati sve, tako sam 
spreman na sve i za Crkvu Katolič¬ 
ku, koja me je od najranije mladosti 
učila dati svakome što je njegovo i 
ljubiti sve ljude istinskom ljubavlju.« 

Blaženi Marko živio je u doba 
kada su u Ugarskoj kalvinci nasrt¬ 
ljivo ustajali protiv katolika. U to¬ 
me se istakao Gabor Betlen i njego¬ 
va desna ruka Đuro Rakoczy. Ovaj 
5. 9. 1619. s 18.000 vojnika osvoji 
grad Košiće gdje su pastirsku služ¬ 
bu obavljali blaženi Marko i još dva 


isusovca: Melkior Grodecz i Stje¬ 
pan Pongracz. Buntovnici ih svu 
trojicu uhvate i zatvore u jednu so¬ 
bu kraljevske palače. BI. Marka su 
pokušali pridobiti na otpad od Ri¬ 
ma, obećavajući mu dobra szeplač- 
ke opatije. Ali on odlučno odbije taj 
vražji zalogaj ispovijedajući svoju 
vjeru: »Druge vjere ne poznajem, 
nego katoličku, a nje ću se Božjom 
pomoći do zadnjeg daha držati, pa 
nema obećanja, koja bi me sklonila, 
da je ostavim.« 

Mučili su ih glađu i žeđi kroz 
mnogo dana. I kad ih nisu mogli ot- 
cijepiti od katoličke Crkve i od nje¬ 
zine glave sv. Oca, oteše im sve dra¬ 
gocjenosti i odijela, i doviknuše im: 
»Spremajte se na smrt!« Kad upi¬ 
taše za uzrok, odgovore im vojnici: 
»Jer ste papisti!« 

Blaženi Marko umro je u teš¬ 
kim mukama, paljen bakljama, a 
njegovim drugovima isusovcima 
Grodeczu i Pongraczu odrubiše 
glavu. Marko nije prestao zazivati 
u pomoć Isusa i Mariju, Majku Bož¬ 
ju, Kraljicu Hrvata. 

I ovdje imamo upadnu sličnost. 
Montirani, »prežalosni proces« 
protiv Sluge Božjega Alojzija Ste¬ 
pinca imao je jedini razlog: vjernost 
sv. Ocu i katoličkoj vjeri. To je otvo¬ 
reno rekao, tada druga ličnost u ko¬ 
munističkoj partiji Jugoslavije, Mi¬ 
lovan Đilas hrvatskom kiparu 
Ivanu Meštroviću, kad je pitao o 
osudi koja je protiv Stepinca iz¬ 
rečena. Đilas kaže: »Da vam pošte¬ 
no kažem istinu, ja mislim, i nisam 
sam u tom uvjerenju, da je Stepinac 
čovjek neporočan, postojan karak¬ 
ter, koji se ne da slomiti. On je bio 
osuđen nevin, ali često biva u povi¬ 
jesti da pravednici budu osuđeni u 
cilju postignuća nekih političkih ci¬ 
ljeva.« I još: »Mi nemamo ništa pro¬ 
tiv njegovog hrvatskog nacionaliz¬ 
ma, ali mi ne možemo podnositi 
njegove privrženosti rimskome 
papi.« 

Dakle, Stepinac je mučenik vje¬ 
re, osuđen »in odium fidei«, iz mrž¬ 
nje prema Katoličkoj crkvi i njezinoj 
glavi sv. Ocu papi, osuđen, kao i bi. 
Marko, jer je papist. 

I još neki drugi komunistički 
glavar rekao je Meštroviću o Ste- 
pincu ovo: »To je sigurno čovjek ve¬ 
likog karaktera, bez prigovora, sta- 

lan u svojim uvjerenjima. Da je on 
popustio samo u jednoj stvari, on bi 
bio sutradan oslobođen... Njegov 
nam hrvatski nacionalizam nije 
mnogo smetao. Da je htio proglasiti 
hrvatsku crkvu, odcijepljenu od Ri¬ 
ma, mi bismo ga do neba uzdigli.« 

I opet sličnost s blaženim Mar¬ 
kom, komu su obećavali brda i do¬ 
line samo da se odrekne Crkve i 
vjernosti sv. Ocu. 

Blaženi Marko umire s moli¬ 
tvom Gospodinu, i bez traga osje¬ 
ćaja mržnje i prokletstva u srcu, kao 
pravi kršćanski mučenik. 

Sluga Božji Alojzije Stepinac 
izjavljuje u pismu organu »narodne 
vlasti«: »Ako režim smatra, da umi¬ 
rem i suviše polagano, onda neka 
me potpuno tjelesno dotuče, kao 
što je u pravnom smislu učinio prije 
14 godina. Sv. Ciprijan je dao svom 
krvniku 25 zlatnika prije nego što 
će mu odsjeći glavu. Ja nemam zla¬ 
ta. Sve što mogu dati, to je molitva 
za onoga, koji će mi smrt zadati, da 
mu Gospodin oprosti i dade život 
vječni, a meni da dade spokojnu 
smrt.« 

U ovom pismu, koje zvuči kao 
svojevrsna oporuka zrači sva ve¬ 
ličina jednog kršćanskog mučenika. 
Iako ga je neprijatelj prije 14 godina 
»u moralnom smislu« ubio, i nasta¬ 
vio ga kroz 14 godina ubijati psihič¬ 
ki, fizički i doveo ga na rub groba. 


u njegovom srcu plamti plamen lju¬ 
bavi za svoje neprijatelje. U pismi¬ 
ma iz Krašića, misao vodilja je mo¬ 
liti za progonitelje. U Trećoj oporuci 
(9.10.1959.) moli za oproštenje ako 
je koga uvrijedio ili mu što na žao 
učinio: »Sa svoje strane od srca op¬ 
raštam svima svojim neprijateljima 
i progoniteljima, kako nas je učio 
Krist Gospodin.« Tako umiru krš¬ 
ćanski mučenici, najljepši ures Crk¬ 
ve Kristove. 

Srce koje ljubi 

Sluga Božji Alojzije Stepinac je 
»znak i simbol trpljenja za pravdu 
i istinu«, u njemu štujemo »sve ne¬ 
vine žrtve, progonjene i pogublje¬ 
ne... koji su ubijeni zbog vjernosti 
svoje savjesti i zbog svojeg rodo¬ 
ljublja« (kard. F. Kuharić). 

Mučenici Drugoga svjetskog 
rata, kao sv. Maksimilijan Kolbe, bi. 
Edit Stein i drugi, nemaju zemalj¬ 
skih relikvija. Mržnja ljudska, pa¬ 
klena, spalila je njihova svjedočka 
tjelesa i pepeo bacila u vjetar. Sluga 
Božji djelomice dijeli sudbinu tih 
Božjih ugodnika. 

U tijeku ekshumacije utvrđeno 
je da je Sluga Božji pokopan bez tje¬ 
lesnog srca, mozga i svih drugih 
unutarnjih organa, te da tijelo Sluge 
Božjega nije bilo balzamirano, kako 
je to nakon smrti zatražila zakonita 
crkvena vlast, već je u njegove krv¬ 



Nadbiskup A. Stepinac predvodio je završno slavlje Euhristijskog kongresa u 
Stari gradu na Hvaru , 18. kolovoza 1940. 


ne žile uštrcano 12 litara formalina 
i karbolne kiseline, uslijed čega je 
došlo do neuobičajenih posmrtnih 
procesa. 

»Najbolnije i najznakovitije na 
mene je djelovalo«, piše biskup đa¬ 
kovački Ćiril Kos, (a i na mene, koji 
sam to prvi put čuo od njega), 
»otimanje njegova srca. To sam čuo 
od živoga svjedoka, sada pokojnog 
kardinala Šepera. Dobrotom liječni¬ 
ka njegovo je srce kao dragocjena 
relikvija predano mons. Franji Še- 
peru. Nažalost, našao se Juda, koji 
je pomogao organima UDBE da za¬ 
traže njegovo srce. Isusovo Srce 
probodeno, njegovo je oteto.-.uni- 
šteno. Ne može se zamisliti veće 
ljudske i neprijateljske zloće, ali ni 
većeg simbola njegove žrtve.« 

Što je bilo sa srcem i ostalim or¬ 
ganima? Spaljeni su u malom kre¬ 
matoriju policijske ambulante u Ša- 
rengradskoj ulici u Zagrebu. 

Spontano, u svijest nam dolazi 
njegova propovijed na blagdan bi. 
Nikole Tavelića, izrečena 1959., tri 
mjeseca prije smrti. Počima propo¬ 
vijed kako je legendarnom junaku, 
francuskom kapetanu Latomu 
d'Auvergnu, g. 1800., tijelo bilo po¬ 
kopano, ali srce balzamirano. I u 
mimohodu ponavljali su: »Njegovo 
je srce među nama!« 

I među ostalim kaže: »Kao Juda 
Makabejac prije bitke, vidi čovjeka 
sa sijedom kosom i dostojanstvena 
izgledom, obasjana veličanstvom, i 
uz to čuo glas: »To je Jeremija, pro¬ 
rok Božji, prijatelj braće, koji se to¬ 
liko moli za narod i sveti grad« (2. 
Mak 15, 14). »Zar nemamo pravo 
vjerovati, (nastavlja Sluga Božji, a 
mi možemo to sada i na njega pri¬ 
mijeniti), da se i naš hrvatski Sluga 
Božji, zauzima s neba za svoj narod 
u kojem je rođen i uzrastao, u koje¬ 
mu je tolike godine sproveo, da mu 
sačuva propovijedanjem najveći 
dar Božji, svetu vjeru katoličku?« 

Jest, njegovo je srce sigurno s 
nama i ljubi nas, kao što samo sveci 
znadu ljubiti: neobično, žarko, us¬ 
trajno. On je dakle za nas veliki ka¬ 
pital u nebu, naša obrana, naša po¬ 
moć, naša utjeha u jadima i 
nevoljama, koje biju nas pojedince i 
čitav naš ispaćeni narod. 

P. Celestin Tomić 

Deklaracija o osudi političkog procesa i 
presude Kardinalu dr. Alojziju Stepincu 



Za vrijeme procesa nadbiskup Stepinac je neustrašivo nastupao 
braneći Božja i ljudska prava 


Sabor 

Republike Hrvatske 
na zasjedanju 14. 
veljače 1992. donosi 

DEKALARACIJU 

o osudi političkog 
procesa i presude 
kardinalu 

dr. Alojziju Stepincu 


1. Nakon devet stoljeća uporne 
borbe za opstanak i ponovno stjeca¬ 
nje državnosti, hrvatski narod 
ostvaruje svoju vjekovnu težnju za 
slobodom i neovisnošću. 

2. Upravo ovom sazivu Hrvat¬ 
skog sabora pripala je čast progla¬ 
siti samostalnost, suverenitet i neo¬ 
visnost Republike Hrvatske. 

3. Među tisućama i tisućama 
hrvatskih ljudi, koji su svojim živo¬ 
tom i djelovanjem hrabro svjedočili 
o vjekovnim težnjama hrvatskog 
naroda. Hrvatski sabor posebno is¬ 
tiče i izražava zahvalnost uzoritom 
kardinalu dr. Alojziju Stepincu, koji 
je nepravedno suđen, čime je nane¬ 
sena nepravda i uvreda hrvatskom 
narodu. 

Na montiranom političkom 
sudskom procesu nevino je osuđen 
stoga što je odbio po nalogu komu¬ 
nističkih vlastodržaca, provesti cr¬ 
kveni raskol i odvojiti Katoličku cr¬ 
kvu Hrvata od Rima i Vatikana, sa 
dalekosežnim ciljem uništenja Ka¬ 
toličke crkve, kao vjekovnog čuva¬ 
ra i zaštitnika očuvanja identiteta i 
slobode hrvatskog naroda. 

Osuđen je stoga što je djelovao 
protiv nasilja i zločina komunisti¬ 
čke vlasti, isto kao što je djelovao u 


vihoru i okrutnostima Drugoga 
svjetskog rata, u zaštitu progonje¬ 
nih, neovisno o njihovom narod¬ 
nosnom podrijetlu, ili vjerskom 
svjetonazoru. 

Iako hrvatski narod i Katolička 
crkva nikada nisu priznali osudu 
nadbiskupu Stepincu, Hrvatski sa¬ 
bor, kao najviše predstavničko tijelo 
Hrvatske, izricanjem jasnog stava 
prema nepravednoj osudi kardina¬ 
la Stepinca, ispravlja jednu povije¬ 
snu nepravdu i uvredu hrvatskom 
narodu. 

4. Osudom montiranog procesa 
i osude nadbiskupu Stepincu, Hr¬ 


vatski sabor istodobno osuđuje po¬ 
litičke procese brojnim nevino su¬ 
đenim svećenicima, redovnicima i 
vjernicima, osuđujući na taj način i 
protunarodni komunistički režim. 

Klasa: 740-02/92-01/02 
Zagreb, 14. veljače 1992. 

SABOR 

REPUBLIKE HRVATSKE 

Predsjednik Sabora 
dr. Žarko Domljan, vj*. 

(narodne NOVINE, petak, 21. velja¬ 
če 1992., broj 9 - strana 121-122). 

IZ DUHOVNE BAŠTINE 


Uz mjesec 
Gospine krunice 

»Molimo dnevno Gospinu krunicu!« 


Kardinal Stepinac dnevno je molio 
sva tri otajstva Gospine krunice. Za 
njega je krunica »molitva jednostav¬ 
na, utješna i moćna.« Premda je kru¬ 
nica, kako reče, za »mnoge bezbošce 
i kukavice predmet rugla, za njega je 
ona bila »dragocjeno blago.« Želio je 
tim blagom opremiti svoje vjernike i 
svoj hrvatski narod. Takvom nadna¬ 
ravnom pobudom znao je reći: »Neka 
ne prođe dan, a da ne bismo izmolili 
barem jedan dio sv. krunice. Makar 
malo, ali sabrano, pobožno, iz dubine 
srca!.« Dapače, krunica je »jedno od 
najuspješnijih sredstava u našoj ruci, 
da nađemo milost Božju. Primite je 
odsada svi u ruke, da vam bude legi¬ 
timacija u času smrti pred Bogom.« 

Iz brojnih propovijedi što ih je Slu¬ 
ga Božji napisao ili izgovorio u čast 
Presvete Bogorodice i molitve kruni¬ 
ce, za ovogodišnji listopad izabiremo 
tri njegova poticaja na ovu, kršćan¬ 
skom srcu dragu, i za dublji vjernički 
život korisnu pobožnost. 

+ + + + + 

»Pitat ćete, zašto toliko na- 
glašujemo štovanje Majke Božje? 
Odgovaramo, zato, jer u Njoj vidi¬ 
mo najveću nadu u ovim strašnim 
vremenima. Za Nju naime vrijede 
riječi Svetoga Pisma: 'Blago čovje¬ 
ku, koji me sluša i koji straži na vra¬ 
tima mojim svaki dan, i koji čuva 
dovratnike moje; koji mene nađe, 
naći će život i crpsti će spasenje od 
Gospoda. Tko se ogriješi o mene, 
ozlijedit će dušu svoju; svi koji me 
mrze, ljube smrt!' (Izreke, 8, 34-36). 


Upravo je napadno, da su svi 
sveci djetinje štovali Majku Božju i 
preko nje primili od Boga velike 
milosti. Sveti Alfons Liguori dnev¬ 
no je Njoj u čast molio krunicu, sva¬ 
ke subote Njoj u čast postio, svaki 
sat molio pozdrav anđeoski. I gle 
kako ga je Bog po zagovoru Bogo¬ 
rodice proslavio na zemlji i na ne¬ 
bu! I taj veliki svetac zapisao je 
riječi, koje bi si morao dobro za¬ 
pamtiti svaki katolik: Ja ne vjeru¬ 
jem, veli svetac, da bi se pakao mo¬ 
gao podičiti, da je jedan jedini 
prispio tamo, koji je iskreno štovao 
Majku Božju' ( Okružnica o štovanju 
BI Dj. Marije , 1938.)«. 

+ + + + + 

»Jedna naša pjesma Majci Bož¬ 
joj veli: Tkogod k Tebi teče. Nikad 
zdvojit neće; Ti sve tužne raduješ. 
Milostima daruješ!' Neka žena ušla 
je bila u vlak, poslije onog prvog ra¬ 
ta, sa dvoje djece. Sjela je između 
njih. Neki svećenik, koji se nalazio 
u vlaku, upita je: 'Vi imate mnogo 
briga, draga gospođo, vidi vam se 
to na licu'. 'A, to imam', odvrati 
ona, 'ali ja se, velečasni, ne ću tužiti. 
Dragi Bog mi je dao jedno divno 
sredstvo, koje mi ublažuje sve žalo¬ 
sti.' Pritom je izvadila krunicu i re¬ 
kla: 'Evo vidite, ovo je krunica. 
Slavnu krunicu molim za svoga po¬ 
kojnog muža i najstarijeg sina, koji 
su pali u ratu, da nas Gospodin Bog 
opet sve jednom sjedini na dan 
uskrsnuća. Radosnu krunicu mo¬ 
lim za ovo svoje dvoje male djece, 
da ostanu dobra kao dijete Isus u 
Nazaretu. A žalosnu krunicu (pri¬ 
tom joj suze dođoše na oči) molim 
za samu sebe, da kod svih križeva 
držim visoko glavu, radi djece'.« 
(Marija Posrednica milosti , zbirka 
propovijedi na Lauretanske litanije, 
Zagreb 1956.) 


+ + + + + 

»Krunicu su dnevno rado moli¬ 
li i veliki učenjaci. Među takove 
pripada sigurno i veliki fizičar Am¬ 
pere. Poznata je stvar, kako je onaj 
veliki francuski karitativni radnik 
Ozanam u mladosti dospio u tešku 
krizu radi svoje vjere. Bila je pogi¬ 
belj, da izgubi svaku vjeru. Tada ga 
sreća nanese u jednu crkvu u Pari¬ 
zu i opazi klečati jednog časnog 
starca, koji je svim žarom molio 
Krunicu, što ju je držao u rukama. 
Kad je bolje pogledao, opazi, da to 
nije nitko drugi nego veliki učenjak 
Ampere. Sve su se sumnje o vjeri 
isti mah razbile kod Ozanama. Sam 
je kasnije pričao, da mu je više utvr¬ 
dila vjeru Krunica Ampere-ova, ne¬ 
go sve knjige i propovijedi (...). 

Krunica će pomoći, da se djeca 
sačuvaju u strahu Božjemu i pokor¬ 
nosti roditeljima. Ona će pomoći, 
da vlada mir u vašim obiteljima. 
Ona će pomoći, da se lako snose 
križevi i nevolje, koje su neraz- 
druživo spojene s ljudskim živo¬ 
tom na zemlji. Ona će pomoći, da 
mladići i djevojke ostanu čisti i ne¬ 
pokvareni prije stupanja u svetu 
ženidbu. Ona će pomoći, da se od¬ 
vrate tolike nesreće od vaših obite¬ 
lji, od vašeg gospodarstva. Ona će 
pomoći da starci i starice smireno 
čekaju na odlazak s ovoga svijeta, 
uvjereni u zagovor i pomoć nebe¬ 
ske Majke Marije. Ona će pomoći u 
svim nevoljama i duše i tijela svima 
onima, koji ju rado i pobožno mole 
svaki dan. Zato je, vidite, i udesila 
dobrota Božja, da krunica bude 
tako praktični molitvenik, kakvoga 
nema nigdje više na svijetu. Lako ju 
stisnete u šaku ili držite u džepu. 
Jeftina je za nabaviti. Dugo može 
potrajati, više nego ikakova druga 
molitvena knjiga. Ne treba za nju 
očala, kao za knjigu. Ne treba čak 
znati čitati. Mogu je i slijepci moliti. 
Ona je najljepši ukras u rukama čo¬ 
vjeka kršćanina u času smrti. Može 
ju ponijeti sa sobom i u grob. A kao 
što smo malo prije rekli, lijek je za 
sve jade i nevolje, pomoć za sve po¬ 
trebe čovjeka kršćanina na tome 
svijetu.« (Propovijed na blagdan Gos¬ 
pine Krunice , u Krašiću 1959.) 

Četrdeset i deveta obljetnica 
sudske presude 


Nadnevak ovog broja Glasnika je 
datum, kad je komunistički režim u 
Jugoslaviji, zagrebačkog nadbiskupa 
A. Stepinca osudio na 16 godina robije 
s prisilnim radom; bilo je to 11. listo¬ 
pada 1946. Taj montirani proces i 
okolnosti u kojima se zbivao, opisao 
je Sluga Božji ovim riječima: 

»Ja sam dne 18. IX. 1946. drugi 
puta uhapšen, da me komunistička 
vlada može izvesti pred sud i ma¬ 
knuti s moga položaja kao pred¬ 
stavnika zagrebačke nadbiskupije i 
predsjednika biskupskih konferen¬ 
cija. 

Nakon što je bila u crkvama 
pročitana biskupska poslanica, ko¬ 
jom su svemu narodu otkrivene na¬ 
silne mjere komunističke vladavine 
(u rujnu 1945.), tajna je policija 
»OZNA«, dan i noč stražarila pred 
nadbiskupskom palačom u Zagre¬ 
bu, da me živčano slomi ili prisili 
da pobjegnem iz Zagreba. To bi im 
bilo milije, da bi mogli reči pred na¬ 
rodom, da sam pobjegao, jer se 
osjećam krivim. Ja dakako toga ni¬ 
sam smio učiniti, jer bi moj bijeg 
bez sumnje teško djelovao na kato¬ 
like u našoj zemlji, koji su dobro 
znali, da su sve optužbe komuni¬ 
stičke partije protiv mene bez teme¬ 
lja i da me se želi maknuti samo 
zbog toga, što smetam provođenju 
planova komunizma u našoj domo¬ 
vini. 

U međuvremenu je vlada izda¬ 
la nalog za spremanje procesa pro¬ 
tiv mene. Prekopali su sve državne 
arhive, da nađu dokumenata protiv 
mene, tražili na sve strane lažne 
svjedoke, krivotvorili dokumente, i 
kad su mislili, da je sve spremno, 
rano ujutro 18. IX. (1946., op. ur.) 
provalili su u pet i pol sati u nadbi¬ 
skupsku palaču, da me odvedu. Ja 
sam se u tom času nalazio u kapeli, 
spremajući se za svetu Misu. Sluga, 
na kojeg su naišli, prestrašio se i do¬ 
šao po mene u kapelu, da malo iza¬ 


đem van, ne rekavši mi tko je vani. 
Kad sam izašao, našao sam na hod¬ 
niku trojicu ljudi: jednog časnika od 
»OZNE« i drugu dvojicu, od kojih 
mi jedan pročitao spis, koji je 
sadržavao nalog za moje hapšenje. 
Protestirao sam protiv nasilja, a on¬ 
da pokupio nešto stvari i pošao s 
njima u zatvor. Na hodniku i u dvo¬ 
rištu bili su ponamješteni organi 
milicije na sve strane, da ne bi tko 
što poduzeo u moju korist. 



Mons. J. P. Hurley i Vlč. D. Nežić 
redovito su pratili tijek suđenja 
nadbiskupu A Stepincu 


Kad su me doveli u zatvor, sta¬ 
vili su me u jednu malu ćeliju, oda¬ 
kle je bio onemogućen svaki pogled 
na grad. Oduzeli su mi neke moje 
stvari, zapitali koje jezike govorim 
(da se ne bih kada mogao sporazu- 
miti s kojim strancem bez njihovog 
tumača), onda zaključali ćeliju i 
predali ključ jednome oficiru, koji 
mi je lično donosio hranu, da se 
onemogući bilo kakova veza s ko¬ 
jim čovjekom mimo njihove volje. 
Nakon dva dana počelo je presluša¬ 
vanje uz vođenje zapisnika. Pritom 
se izmijenilo nekoliko ljudi. Tko 
pozna komunističko sudovanje, taj 
znade vrlo dobro, da je na komuni¬ 


stičkom sudu svaka obrana iluzor¬ 
na, jer, kako je rekao jedan od njiho¬ 
vih prvaka: »Nema čovjeka u našoj 
zemlji, kojega mi nismo u stanju 
izvesti pred sud i osuditi!« Zato im 
je dobro odgovorio bivši rektor za¬ 
grebačke univerze ing. Stipetić, ko¬ 
jeg su streljali zbog tobožnje surad¬ 
nje s okupatorom: »Jest, i krave su 
surađivale s okupatorom, jer su da¬ 
vale mlijeko!« 

Imajući to u vidu, odlučio sam 
od početka uskratiti svaki odgovor 
i tako sam učinio. Na svako pitanje 
bio je moj odgovor isti: »Uskraću¬ 
jem odgovor.« To ih je silno razbje¬ 
snilo i uznemirilo. Jedan me je od 
istražitelja konačno upravo molio: 
»Dajte, dajte govorite, pa će vam se 
vjerovati.« Kad to nije uspjelo, po¬ 
čeo se jedan drugi groziti: »Ali ćete 
govoriti na sudu, kad dođe narod.« 
Taj »narod« su plaćeni propali ljudi, 
koji su u prvim danima išli od jed¬ 
ne rasprave do druge i prema nalo¬ 
gu vikali na sudu: »Živio pravedni 
narodni sud.« Zato sam na grožnju 
odgovorio: »Ne ću govoriti niti na 
sudu, osim što budem smatrao za 
dobro.« I tako sam učinio. 

Kad je završen istražni postu¬ 
pak, pozvao me je sudac dr. Vim- 
pulšek pred sebe i rekao: »Protiv 
Vas je državni tužilac podigao 
tužbu. Možete si birati odvjetnika.« 
Moj je odgovor glasio: »Odbijam 
branitelja«. Ponovio sam zapravo 
isto što sam dao i u zapisnik: »Na 
sudu, koji ima samo da izvrši nalog 
komunističke partije, ne ću da se 
branim.« Nato su mi sami dodijelili 
dva odvjetnika. 

Pred mojom ćelijom u zatvoru 
dan i noć su se mijenjali stražari i 
češće, kroz mali otvor od stakla, po¬ 
gledavali što radim u ćeliji. Već to 
znade veoma neugodno djelovati 
na živce čovječje. Međutim, da mi 
oslabe više živce, došli su mi jedno¬ 
ga dana javiti: »Doći će stanoviti 
broj stranih novinara u ćeliju, ali Vi 
ne smijete reći ni riječi.« Došlo ih je 
skoro dvadeset. Slikali sume, nešto 
šaputali među sobom i nakon ne¬ 
kog vremena otišli. Izgleda, da su 
se još uvijek nadali, da ću popustiti 
u svom držanju i moliti milost na 
sudu. Kad su vidjeli, da ja ne dajem 
nikakve izjave, provalila su jednog 

Zlatni jubilej služenja sestara 
Kćeri Božje Ljubavi u Zagrebačkoj 
katedrali 

prostorima ovog Doma molitve, 
nadanja i čuvanja nam dragoqene 
baštine i našeg narodnog identiteta. 

U Katedralu nas je pozvao sam 
nadbiskup dr. Alojzije Stepinac, 
čijeg se dragog imendana danas 
spominjemo, a danas se sa zahval¬ 
nošću radujemo u zajedništvu s 
njegovim nasljednikom. Uzoritim 
kardinalom Franjom Kuharičem, 
50-godišnjiđ svećeničkog i 31. go¬ 
dišnjici biskupskog i nadbiskupskog 
mu služenja. 


dana u moju ćeliju tri čovjeka, od 
kojih je jedan bio upravo strašnog 
izgleda. Ja sam bio od silnog umora 
zaspao kod stola i dakako nisam 
mogao ustati, kad su ušli u ćeliju 
(...). Shvatio sam da žele na mene 
djelovati grožnjom, da če sud zlo 
ispasti za mene, jer su otkriveni to¬ 
liki navodni zločini s moje strane, 
da moram biti teško suđen. Prema 
tome, očito su me htjeli navesti na 
kakove izjave, kojima molim milost 
od suda, kajem se za svoje čine, 
odobravam rad komunističke par¬ 
tije i tako redom. Rekao sam mu, 
daje naša savjest mirna. Videči da 
nema uspjeha, konačno su otišli 
(-)• 

Da su falsificirali stanovite do¬ 
kumente, da me mogu lakše osudi¬ 
ti, to je apsolutno sigurno. Da li su 
i ruski boljševici imali kod toga po¬ 
sla direktno, ne znam. Ali je prilič¬ 
no vjerojatno, napose kad se sjetim 
one lažne fotografije, gdje ja, u svoj¬ 
stvu vojnog vikara, prisustvujem 
odlasku hrvatskih mornara na Cr¬ 
no More, a uz mene Legat Papin 
Mons. Marcone i moj pomoćni bi¬ 
skup Mons. Lach. 

Sav proces bio je pripreman 
mjesecima s najvećom pomnjom. 
Sve je bilo učinjeno u vidu, da mi 
klonu živci: dvorana posebno op¬ 
remljena, brojni strani novinari, ra¬ 
zni fotografi, karikaturisti, najm- 
ljena publika, da izvikuje parole 
prema želji komunističke partije, 
bezbrojni stražari i tajni agenti itd. 
Najveću su pomnju upotrijebili, da 
ne bih ja bilo s kime kroz to vrijeme 
izmijenio ma i jednu riječ ili samo 
pogled. Kad su me jednog dana 
iznenada iz sudske dvorane doveli 
autom u zatvor, neki su robijaši bili 
zaposleni u dvorištu zatvora. Kad 
je to opazio agent, koji je sjedio uz 
mene u autu, skočio je sav uznemi¬ 
ren van i povikao onim robijašima: 
»Tamo gledajte! Tamo gledajte!« 
Nisu me smjeli vidjeti, da ne bih ja 
dao barem okom kakav znak njima 
ili oni meni. Onda su me brzo ski¬ 
nuli s auta i odveli u moju ćeliju. 
Tek kad sam bio zaključan smjeli su 
se oni ljudi vratiti na posao. 

Konačno je pala osuda na še¬ 
snaest godina prisilnog rada i pet 
godina gubitka građanskih i poli¬ 
tičkih prava.« 


Na Alojzijevo, 21. lipnja 1995., na 
imendan Sluge Božjega, u Zagre¬ 
bačkoj katedrali euharistijsko slavlje 
je predvodio zagrebački nadbiskup 
kardinal Franjo Kuharić. Tim euhari- 
stijskim slavljem spomenuo se i 50- 
godišnjeg služenja sestara Kćeri Bož¬ 
je Ljubavi u Zagrebačkoj katedrali. 
Nakon mise je s. Lina Plukavec prika¬ 
zala povijest dolaska sestara na služ¬ 
bu u Katedralu, povijest svoje Družbe, 
te istaknula: 

»U radosnom sjecanju na ne¬ 
davne nazaboravne događaje, kad 
je s nama u ovoj Prvostolnici molio 
sam Sv. Otac Ivan Pavao II., kao i u 
nadi iščekivanja skore beatifikacije 
zagrebačkog nadbiskupa. Sluge 
Božjega kardinala Alojzija Stepinca, 
u vjerničkom hodu - s našim trećim 
kanoniziranim svecem, prema veli¬ 
kom Jubileju Trećeg Tisućljeća, oku¬ 
pili smo se zahvalna i puna srca za¬ 
hvaliti Trojedinom Bogu za sve 
milosti i darove kojima nas je oba¬ 
sipao kroz 50 godina služenja u 


Nadbiskup dr. Alojzije Stepi¬ 
nac, sa svojim najbližim suradnici¬ 
ma, pozvao nas je u teškim vreme¬ 
nima završetka Drugoga svjetskog 
rata. Tada su mnoge redovnice mo¬ 
rale napuštati i samostanske pro¬ 
store kao i dotadašnje djelatnosti, 
posebice na kulturnom i prosvjet¬ 
nom području. Tako i sestre Kćeri 
Božje ljubavi ostaju bez svojih naj¬ 
vitalnijih djelokruga i samih zdanja 
izgrađenih vlastitim trudom i 
odricanjima. Osim ovih žalosnih 
događanja, ovoj Družbi pripadaju i 
sestre Drinske mučenice, i od njih 
pet, dvije su rodom iz područja Za¬ 
grebačke nadbiskupije (...). 

Godine 1938. osnovan je u No¬ 
voj Vesi 16 Dom Gospe Lurdske u 
koji su primane studentice, a koji¬ 
ma je brižni kateheta bio kasniji za¬ 
grebački nadbiskup kardinal Fra¬ 
njo Šeper. Njegovom pak brigom i 
zauzetošću, sestre sakristanke su 
dobile siguran smještaj u sklopu 
Nadbiskupskog dvora, gdje se i da¬ 
nas nalaze. 

Ovdje se vidi dalekovidnost i 
zauzetost tadašnjeg zagrebačkog 
nadbiskupa, a danas Sluge Božjega 
kardinala Alojzija Stepinca, koji je u 
to vrijeme po zagrebačkim pred¬ 
građima dao graditi nove župne 
crkve, a jednako se tako brinuo i za 
duhovnu izgradnju svojih vjernika. 
Međutim dolaze teški dani za Cr¬ 
kvu u Hrvata, kad on sam mora sve 
više braniti osnovna ljudska prava 
i slobodu svakog čovjeka, te preda¬ 
je i upravu Nadbiskupije i Katedra¬ 
lu u sigurne ruke u sve vrijeme 
zatočeništva, a u kojoj i on sam na¬ 
lazi smirenje iza mučeničkog mu 
života (...). 

Zagrebačka katedrala je i Hr¬ 
vatski Panteon velikana, biskupa, 
nadbiskupa, kardinala, banova, 
mučenika, a od 1960. godine u 
naručaj prima i novog mučenika, 
čiji grob postaje mjesto molitve i to¬ 
pline. Otada imamo novu utvrdu i 
obranu i vjerujemo da je njegovim 
zauzimanjem kod Trojedinog Boga 
ostala pošteđena od najnovijih zala 
koja su nas mogla zadesiti u ovom 
strašnom Domovinskom ratu. 

Tako je Katedrala pravo mjesto 
molitve, pobožnosti i zauzimanja 
za potrebe svih naših ljudi. U njoj 
su održane sve najljepše pobožnosti, 
koje su utisnute duboko u vjernič¬ 
kim srcima. Živi Krist u Euharistiji, 
osim u svagdašnjim i nedjeljnim sv. 
misama, slavljen je i u velikim zbo¬ 
rovima euharistijskih kongresa. Svi 
obredi su srasli s divnim sakralnim 
prostorom, obrednim ruhom i sim¬ 
bolikom, a najviše s dušom zagre¬ 
bačkog svećenstva, nadpastira i 
vjernika, svojstvena čitavom hrvat¬ 
skom narodu u sačuvanoj baštini 
kao što su, između ostalog, i naše 
crkvene pjesme. 

Svi naši pastiri, biskupi i nadbi¬ 
skupi, na poseban su način štovali 
BD Mariju. Zato je i uprava Nadbi¬ 


skupije, odmah nakon proglašenja 
dogme Marijina Uznesenja na Ne¬ 
bo, 1. studenoga 1950. godine, za¬ 
molila Sv. Stolicu da bi BD MARIJU 
NA NEBO UZNESENU zauvijek 
proglasila PRVOTNOM ZAŠTIT- 
NICOM Zagrebačke katedrale. 

Molbi je udovoljeno odlukom 
Kongregacije za obrede 1951. godine. 
Primjećujem da se danas umjesto 
srednjovjekovnih sedam kula-ut- 
vrda oko katedrale istaknu duhov¬ 
ne utvrde. Na sjeveru: Samostan 


franjevaca na Kaptolu i Nadbi¬ 
skupsko bogoslovno sjemenište; na 
istoku: Sestre Majke Terezije i Druž¬ 
ba salezijanaca, čuvara Nadbiskup¬ 
skog konvikta; na jugu: Nadbi¬ 
skupski Duhovni Stol te Sestre 
milosrdnice i Kćeri Božje ljubavi - 
sakristanke; na zapadu: Majka 
Božja s anđelima stražarima, raspo¬ 
ređenima na sve 4 strane svijeta. 
Njezin lik pred katedralom sa čež¬ 
njom u srcima nose i naši ljudi u 
iseljeništvu (...).« 


Imenovan novi Pro-Pročelnik 
Kongregacije za proglašenje 
svetaca 

Dana 14. lipnja 1995. L'Osservatore Romano je objavio imenova¬ 
nje novog pročelnika Kongregacije za proglašenje svetaca. Mons. 
Alberto Bovone, kao Pro-Pročelnik toga je dana naslijedio kard. An- 
gela Felicija. Mons. Bovonerođenje 11. lipnja 1922. u mjestu Fruga- 
rolo, biskupija Alessandria u Italiji. Izabran je za naslovnog biskupa 
Cezareje Numidijske 5. travnja 1984. i posvećen 12. svibnja 1984. Do 
sada je vršio službu tajnika Kongregacije za nauk vjere, kojoj je dugo 
godina bio Pročelnikom naš kardinal Franjo Šeper. Budući da služ¬ 
bu pročelnika svih rimskih kongregacija obavljaju kardinali, a 
mons. Bovone to nije, u nastupu će obnašati naslov Pro-Pročelnika. 

+ + + + + 

Glazbeni natječaj za pjesmu 
o Euharistiji 

Nakon objavljivanja natječaja za uglazbljenje pjesme euharistij- 
skog sadržaja: »ŠTO ZNACI ISUS«, koja je pronađena u pismenoj 
ostavštini kard. Stepinca, na adresu Postulature je prispjelo dvade¬ 
setak skladbi. Nakon što su glazbeni stručnjaci ocijenili njihovu 
glazbenu vrijednost pozivamo skladatelje s pseudonimima: Ljiljan, 
C-dur i M.K.-Karlsruhe neka se jave u Uredništvo Postulature kako 
bi u dogovoru s Postulaturom odredili pjevača i sastav koji će javno 
izvesti njihovu skladbu. Razmišlja se, naime, u trodnevnici za Ste- 
pinčevo, javno izvesti tri najbolje melodije, između kojih će posebno 
sastavljen stručni odbor i nazočni vjernici, za potrebe liturgijskog 
pjevanja, odabrati najbolju skladbu. 

+ + + + + 

Redenici 1945. - 
Zlatomisnici 1995. 



Iz spomen albuma Sluge Božjega: poglavari i sjemeništarci sa Šalate poklonili su svome 
Nadbiskupu slike o desetgodišnjem djelovanju interdijecezanskog sjemeništa: 1929- 1939; 
medu maturantima nalaze se uz kard. Franju Kuharica i neki ovogodišnji zlatomisnici 


U subotu 15. srpnja 1995., za¬ 
grebački nadbiskup i kardinal Fra¬ 
njo Kuharić, proslavio je zlatni jubi¬ 
lej svoga svećeničkog poslanja. Uz 
Apostolskog Nuncija, nadbiskupe, 
biskupe, 250 svećenika, predstavni¬ 
ke crkvenih i državnih vlasti, te 
Božjeg naroda, suslavljenici su bili 
i njegovi kolege zlatomisnici: Mir¬ 
ko Čigrovski, Faustin Čubranić, 
Matej Duduković, Lovro Galić, Au- 
gustin Holi, Josip Kovač, Hrvoje Li- 
sac, mons. Marijan Rađano vić, 
mons. dr. Ivan Tilšer i trećoredac o. 
Vinko Pulišić. 

To je zlatomisničko slavlje ob¬ 
navljalo radost svećeničkog ređenja 
kojim je, 15. srpnja 1945., Sluga 
Božji Alojzije Stepinac zaredio u 
Zagrebačkoj katedrali bogoslove 5. 
i 6. tečaja. Sveukupno 15 redenika 
za Zagrebačku nadbiskupiju: 11 iz 
petog i 4 iz šestog tečaja. Očitovao 
je pritom, prema svjedočanstvu kar¬ 
dinala Kuharića, dvije značajke svoje 
ljubavi prema svećeničkom poslanju 
u Crkvi: zaredio je i mlađe priprav¬ 
nike, jer nije znao kakvim se vreme¬ 
nima išlo u susret i hoće li moći do¬ 
godine zarediti nove svećenike. Da 
još više istakne veličinu svećenič¬ 
kog reda, zaredio je nove svećenike 
u Katedrali, pod pontifikalnom mi¬ 


som u 9 sati, pred očima Božjeg na¬ 
roda i u javnosti, što je bilo novost, 
budući se do tada zaređivalo u tije¬ 
ku jutarnje mise, u bogoslovskoj 
kapelici. 

Ozbiljnost toga ređenja, prema 
svjedočanstvu kardinala Kuharića, 
Sluga je Božji ocijenio riječima izgo¬ 
vorenima u zdravici u čast redenici¬ 
ma: »Šaljem Vas u krvavu kupelj!«, 
što je značilo u neizvjesnost, progon¬ 
stvo, smrt. Naime, bilo je to vrijeme 
kada se »nasrnulo na Crkvu, progoni¬ 
lo se i ubijalo svećenike«. (Propovijed 
o 30-oj obljetnici vlč. Josipa Vraneko- 
vića, krašićkog župnika.) 


Tjeskobe toga doba. Sluga se 
Božji prisjetio kao sužanj u Krašiću, 
o 14. godišnjici toga ređenja, 15. 
srpnja 1959., rekavši vlč. J. Vraneko- 
viću: »Nijedno godište nije ređeno 
u takvim okolnostima, kao Vaše, 
odkada postoji Zagrebačka nadbi¬ 
skupija. Nikada ne ću zaboraviti tog 
trenutka. I Bogu hvala svi ste se do 
danas dobro držali!« (Vranekovićev 
Dnevnik , sv. V, 31). Neka Sluga Božji 
zagovara zlatomisnike i svekoliki 
Božji narod. Glasnik čestita zlatomi- 
snicima i zahvaljuje im na svekolikoj 
podršci oko proglašenja blaženim 
njihova Biskupa zareditelja. 


Popratne misli uz film »Kardinal Stepinac« 


Uoči dana državnosti, 29. svib¬ 
nja 1995., na Hrvatskoj je televiziji, 
a u seriji režisera Daniela Marušića 
»Hrvati koji su stvarali svijet«, pri¬ 
kazan film Kardinal Stepinac. Scena¬ 
rij za taj film napisao je gosp. Ivan 
Bakmaz. Nakon prikazivanja filma 
u javnosti su se očitovala vrlo razli¬ 
čita gledišta i prosudbe tog film¬ 
skog ostvarenja. 

Nekoliko dopisa s osvrtom na 
film ili s molbom za njegovu javnu 
oqenu, prispjelo je i na naslov Po- 
stulature. Budući daje u javnosti do 
sada objavljeno više tekstova koji 


su iscrpno prikazali uspješne do¬ 
mete i nepobitne manjkavosti u 
ostvarenju ovoga filma, čitateljima 
donosimo prikaz misli kojima je 
Postulatura uznastojala pripomoći 
što istinskijem filmskom ostvarenju. 

Naime, kad je na adresu Postu- 
lature prispjela molba za osvrt na 
scenarij gosp. Ivana Bakmaza, ured 
Postulature je, dobronamjerno, pri¬ 
je početka snimanja filma, pismeno 
(25. travnja) i usmeno (29. travnja 
1995.), predočio gosp. režiseru i pis¬ 
cu scenarija načela koja je potrebno 
slijediti radi što istinitijeg povje¬ 


snog prikaza Kardinalove osobe i 
predočavanja njegova duhovnog i 
moralnog značaja. 

Načela za snimanje 
filma o kardinalu 
Alojziju Stepincu 

1. Kardinal Alojzije Stepinac ni¬ 
je jednostavan lik i stoga ga treba 
predstaviti u njegovoj izvornosti. 
On je stup Crkve u odnosu prema 
svim totalitarnim režimima i dikta¬ 
torima: stup vjere! Njegovo temelj¬ 
no opredjeljenje je bogoljublje, čo- 

vjekoljublje, domoljublje. Bio je na¬ 
jhrabriji biskup pod njemačkom 
okupacijom. Hrabro je i neustra¬ 
šivo branio i zastupao ljudska pra¬ 
va i osobe, ustajući protiv svih po¬ 
vreda tih prava i protiv ideologija 
koje su nijekale dostojanstvo ljud¬ 
ske osobe. I njegovo rodoljublje bilo 
je ukorijenjeno u evanđeosko čo¬ 
vjekoljublje, isključujući svaku ne¬ 
pravdu prema drugom narodu. 

Stoga je potrebno zahvatiti ga s 
velikim poznavanjem, kako njega 
osobno u kontekstu povijesnih do¬ 
gađaja, tako i poštivajuči sve slože¬ 
nosti povijesnih okolnosti u kojima 
je živio. 

2. U svim svojim nastupima, 
Alojzije Stepinac je bio vjeran svo¬ 
me vjerničkom uvjerenju. Kad je re¬ 
kao da bi, ako bi se još jednom ro¬ 
dio, odabrao život seljaka ili 
svećenika, jer je u tim zvanjima vi¬ 
dio čovjeka najbližeg Bogu, očito¬ 
vao je kako zapravo sav njegov 
život izvire iz nadnaravnih poticaja 
i kako je sav usmjeren prema Bogu. 
On prema svakom pozivu zauzima 
jasan stav i vjerničko očitovanje. S 
koliko se samo dostojanstva pribli¬ 
žavao osnivanju obitelji! U njego¬ 
vim pismima djevojci Mariji Hor- 
vat očitovana je posvemašnja 
kršćanska vizija braka i razmišlja¬ 
nja koja bi mogao bio potpisati i 
kao Nadbiskup i kao Kardinal. S 
koliko poštovanja i ozbiljnosti u 
tim pismima nastupa pred ženskim 
bićem! Koliko poticaja na suzdrž- 
ljivost, samosvladavanje, molitveni 
život, obiteljsku slogu, bračni mo¬ 
ral i zajedništvo! Ta su pisma snaž¬ 
no svjedočanstvo kako se on kao 
mladić, nije dao slomiti osjećajima 
niti zaokupiti bezvrijednostima. 
Film o njemu to ne bi smio zaobići. 

Isto je tako pobudan i njegov 
život u rimskom sjemeništu »Ger- 
manicum.« Ne pamti se u povijesti 
te ustanove da je ikoji student po¬ 
praćen na odlasku s ocjenom: »So- 
lidissimus in omnibus!« (Najbolji u 
svemu!). 

Ako ga se ne zahvati u srž, bit 
će karikatura. 

3.1 prikazivanje svih njegovih 
protivnika zahtijeva ozbiljnost. Nit¬ 
ko nema pravo razvodnjavati povi¬ 
jesne riječi izgovorene u optužnici, 
jer ona dovoljno pobija samu sebe. 


Stoga je potrebno navoditi točne 
riječi koje je sudac naveo i kojima je 
Sluga Božji odgovarao. Tu ne smije 
biti ismjehivanja nikoga, niti krivo¬ 
tvorenja riječi. 

4. U svemu treba biti realan. 
Stoga nije umjesno izmišljati riječi i 
stavljati ih u usta stražara. Sigurno 
je da su oni bili indoktrinirani jed¬ 
nom ideologijom koja je u sebi, u 
mnogočemu bila usmjerena protiv 
Boga, Crkve i vjerskog života; no 
pokraj bezobzirnih i drskih 
stražara bilo je i uljudbenih; nadbi¬ 
skup Stepinac ih poimence spomi¬ 
nje. Isto tako u Lepoglavi: neka se 
ne svede sva radnja na grube 
izričaje stražara, nego više na njiho¬ 
ve nepristojne postupke. Zbog tak¬ 
vih postupaka Nadbiskup je inter¬ 
venirao moleći da mu se dodijele 
kulturniji stražari. 



Glumac Marko Torjanac tumačio je 
ulogu kardinala Stepinca 

5. Sigurno, on je nailazio na 
nerazumijevanje i ponižavanja 
predstavnika vlasti, svih, osobito 
komunističkih. Kad je pisao prome¬ 
morije i pisma dr. Bakariću ili Titu, 
takvi su dokumenti vraćani s obra¬ 
zloženjem kako naslovnici »ne mo¬ 
gu primiti pisma takva sadržaja.« A 
u tim se pismima zastupalo prava 
Crkve, prava naroda, prava na kr¬ 
šćanski odgoj, brak, tisak, slobodu 
ispovijedanja vjere, dostojanstvo 
ljudske osobe, zakonski tretman za¬ 


tvorenika i osuđenika, pa i mrtvih. 
No, kraj svih tih nekorektnosti vla¬ 
sti, nadbiskup Stepinac nije se dao 
ušutkati niti slomiti. 

6. Radnja filma o kardinalu Ste- 
pincu nužno uključuje sukob svje¬ 
tova: bezboštva i vjere, totalitariz¬ 
ma i novog, slobodnog. Božjeg 
svijeta. Kardinal Stepinac je svojim 
stavom, svojim govorenjem i svo¬ 
jim životom odvažan promicatelj 
toga i takvoga Božjeg svijeta koje¬ 
mu ne može nauditi sva bezobzir¬ 
nost bezboštva. O taj i takav evan¬ 
đeoski stav Sluge Božjega Alojzija 
Stepinca razbija se nasrtljivi i grubi 
nalet bezboštva, koji nije birao 
sredstva niti načine kako bi oborio 
taj Božji svijet na ovim prostorima 
svijeta. Nikakovo lukavstvo bez¬ 
božnika nije ga moglo iznenaditi 
niti ponuda potkupiti. 

7. Točno je to da je javni tužitelj 
Jakov Blažević bio grub prema 
Nadbiskupu, nije birao riječi niti 
načina da ga ponizi. U svojoj partij¬ 
skoj ambiciji nije bio toliko daleko¬ 
vidan kako je u toj protucrkvenoj 
raboti, poput montiranog suđenja 
nadbiskupu Stepincu, on samo iz¬ 
vršitelj naloga poslodavaca koji su 
htjeli na brzinu obračunati s Kato¬ 
ličkom crkvom i hrvatskom svije¬ 
šću. Pa niti optužnica nije u cijelosti 
njegovo djelo, premda se njime na¬ 
veliko hvalio, već je djelo UDBE, A. 
Rankovića, dr. Hmčevića, dr. Krau- 
sa, a nije isključena niti asistencija 
prijatelja iz Moskve. Stoga film o 
Alojziju Stepincu ne može mimoići 
činjenicu koliko je to bio jadan sud, 
koji se odvijao kroz nasilje i nad op¬ 
tuženima, i nad svjedocima i nad 
dokumentima. Blažević je bio grubi 
izvršitelj viših partijskih naloga i 
interesa. 

8. Suđenje nadbiskupu Stepin¬ 
cu bilo je suđenje Katoličkoj crkvi 
koju se htjelo odvojiti od Rima i 
stvoriti nacionalnu crkvu. U tom 
pravcu je bezbožni državni sustav 
nastavio djelovati promicanjem 
staleškog udruženja svećenika. Išlo 
se za stvaranjem podjele između bi¬ 
skupa i svećenika, stvaranjem pro- 
turimskog raspoloženja i nepovje¬ 
renja među klerom. To je djelo 
UDBE i to treba povijesno osvijetli¬ 
ti, a ne prikrivati. 

Zbog svih tih činjenica, jedan 
ozbiljan filmski prikaz ne bi smio 
umanjivati ulogu pojedinaca, ali ni¬ 
ti karikirati osobe uključene u tu 
veliku dramu povijesti Crkve u 
ovom dvadesetom stoljeću. 

Općenite primjedbe 
na predočeni scenarij 
filma 

1. U scenariju se susreće puno 
povijesnih netočnosti. 

2. Scenarij je daleko od realnog 
prikaza osobe Alojzija Stepinca. 

3. U scenariju je odsutna nadna¬ 
ravna značajka Kardinalova lika i 
njegove osobe. 

4. Čitatelj scenarija ne može sa¬ 
znati pravi razlog njegove osude. 

5. U scenariju nema niti spome¬ 
na o progonu Crkve, vjeronauka, o 
nepravednim osudama svećenika. 

6. O kardinalu Stepincu ne mo¬ 
že se govoriti i pisati kao o Moši Pi- 
jadi ili Marku Oreškoviću. 

7. Scene u sudnici naglo završa¬ 
vaju jetkim primjedbama Javnog 
tužitelja, a ne prikazuje se Nadbi¬ 
skupov jasan stav na te primjedbe; 
tu bi trebalo prikazati hrabar ljud¬ 
ski i odvažan vjernički značaj kar¬ 
dinala Stepinca. 

8. Zašto se prešućuje ili uopće 
ne dotiče montiranje procesa sa 
strane tajne policije (UDBE)? 

9. U scenariju ima previše sar¬ 
kazma za jednu emisiju ozbiljnog 
sadržaja. 

10. Scenarij se doima kao dopri¬ 
nos proslavi antifašističke ob¬ 
ljetnice, a ne vodi računa o duhov¬ 
nom i moralnom liku kardinala 
Alojzija Stepinca, zastupnika Božje 
pravde, evanđeoske slobode i bi¬ 
blijske pravednosti. 

Pojedinačne 

primjedbe 

1. Službenici MUP-a bili su ko¬ 
rektni prema Nadbiskupu kad su 
ga dovezli iz Lepoglave u Krašić; 
nigdje nisu zabilježene grubosti niti 
prema župniku (str. 3) ... izraz 
»pop« ovdje ne stoji! 


2. Na fronti Prvog svjetskog ra¬ 
ta Alojzije nije činio znak križa nad 
mrtvima (8). Odrješenja je davao p. 
M. Vanino. 

3. Zakletva je moralni čin! Kako 
se može vodom oprati (9)? 

4. U stavu A. Stepinca nema 
mjesta za »pravljenje važnim!« oso¬ 
bito ne pred volovima, konjima, ... 
neukusno (13)... vulgaran rječnik!! 

5. Razlaz između Alojzija i dje¬ 
vojke Marije Horvat nije bio dogo¬ 
varan u razgovoru kod stola ... već 
je ona njemu pismenim putem ot¬ 
kazala bračnu ponudu (15). 

6. Barbara, majka Alojzijeva, ni¬ 
je sjala od sreće vidjevši ga u »svi- 
njcu i među peradi.« Majčinu lju¬ 
bav prema njemu treba drukčije 
prikazati. 

7. U Krašiću djecu nitko ne zo¬ 
ve »pilad« - neukusan cijeli odlo¬ 
mak; u Krašiću se govori drugači¬ 
jim narječjem (17). 

8. Ne čini se točnim da su ga 
zvali »Lojz«! Možda Lojzek ili Sla- 
vek!? 

9. Nije jasno što je zapravo du¬ 
hovnik tumačio profesorima (20). 

10. Nogomet se ne igra rukom 
( 20 )! 

11. Zar je sudjelovao u pljački s 
Hitlerom (21)? 

12. Kapelan u Zelini nije trebao 
biti moralno problematičan. U pita¬ 
nju je župnička ambicija (22s.). 

13. Kod otvaranja župe u Zelini 
nitko nije ubijen (26)! 

14. U hapšenju Nadbiskupova 
brata neumjesno je ispitivanje vje¬ 
ronauka; tu su bila razračunavanja 
druge vrste (37)! 

15. Scena 28. je hvalopojka par¬ 
tizanima - blijedi dojam Nadbisku¬ 
pa pred komesarom (43). 

16. Križari se nisu borili s Ni¬ 
jemcima i Talijanima protiv svoga 
naroda (48)!!! 

17. Proširivanje optužnice otpo¬ 
čelo je 18. rujna!!! a ne za vrijeme 
suđenja Nadbiskupu (54). 

18. U Lepoglavi nije Nadbiskup 
hranu dobivao iz župne kuće (56). 

19. Netočan izvještaj o smotri 
»crnog bataljuna« i raportiranje 
Nadbiskupu (57). 


20. Neukusna je primjedba na 
župnika (pokomičko slavlje) (60). 

21. Pas »Campek« na reštu ... u 
biti je druga slika nego u scenariju 
(61). 

22. CMD je djelo UDBE, a ne 
mons. Rittiga (62)!!! 

23. »Bolje Isusovo siromaštvo, 
nego Judin dinar!« su Kardinalove, 
a ne Zupnikove riječi (62). 

24. Loša scena s uginućem psa 
»Campeka« (63). 

25. Narod je donosio hranu u 
župni dvor, ali gozba s puranom, 
dok je Kardinal na dijeti i gotovo 
invalid, je neumjesna; tu uvrstiti 
scenu s janjetom (63)!! 

26. Kardinal se nikada župniku 
nije obraćao sa »Ti«, već sa »Vi.« 

27. Kardinalove riječi kandida¬ 

tu za svećeništvo glasile su: »Ako 
želiš usrećiti sebe i koristiti svome 
narodu.!« (64) - to je Kardinalo¬ 

va misao. 

28. Mons. Oddi nije bio u Vati¬ 
kanu kad je nadbiskupa Stepinca 
obavijestio o imenovanju za Kardi¬ 
nala, već u Beogradu (65). 

29. Završetak scenarija naprav¬ 
ljen na brzinu. Scena umiranja i 
suđenje u Osijeku su u razmaku od 
dva mjeseca, a ne u istom danu. 

Što je od tih načela i primjedbi 
režiser prihvatio, čitatelji Glasnika 
mogu najbolje sami procijeniti. Na¬ 
žalost, gotovo ništa!. 

A šteta je ne iskoristiti sve bo¬ 
gatstvo sadražaja po kojima se 
Božje djelovanje očitovalo u osobi i 
životu kardinala Stepinca, obliku¬ 
jući ga u suvremenog, nepatvore¬ 
nog i istinskog Božjeg prijatelja, 
sveca. Zato se već ovdje potiče na 
razmišljanje o oblikovanju grupe 
stručnjaka, povijesničara, teologa i 
književnika, koji bi pripremili jed¬ 
no takvo filmsko ostvarenje. 

Uz opravdane primjedbe. 
Uredništvo Glasnika čestita gosp. 
redatelju i svim djelatnicima koji su 
ostvarili film »Kardinal Stepinac« 
koji je, svojom porukom, od svih do 
sada viđenih, najistinitiji u pred¬ 
stavljanju lika i djela kardinala 
Alojzija Stepinca. 

* * * * * 

Predstavljena nova knjiga o 
kardinalu Stepincu 


U srijedu 3. svibnja predstav¬ 
ljen je u dvorani »Vijenac« na Kap¬ 
tolu u Zagrebu vodič Spomen-zbir- 
ke Sluge Božjega pod naslovom: 
»Sluga Božji Alojzije Stepinac«, koji 
ukratko sažimlje povijesnu zbilju 
njegova života i poruku njegove 
duhovnosti. 

Predstavljanju knjige bili su na¬ 
zočni kard. Franjo Kuharič, mons. 
Giulio Einaudi, apostolski Nuncij u 
Hrvatskoj, mons. Đuro Koksa, mons. 
Juraj Jezerinac i mons. Marko Culej, 
pomočni biskupi zagrebački, pred¬ 
stavnici Prvostolnog kaptola, bogo¬ 
slovi i velik broj vjernika. 

Vodič su predstavili: Dr. Stjepan 
Kožul, tajnik Zagrebačke nadbisku¬ 
pije, govoreći o pastirskom i moral¬ 
nom liku Sluge Božjega; prof. Mi- 
ljenko Pandžić koji je govorio o Sluzi 
Božjemu na temelju dokumenata sa¬ 
čuvanih u Državnom arhivu Hrvat¬ 
ske, te p. Celestin Tomić, koji je u oso¬ 
bito nadahnutom izlaganju usporedio 


mučenički značaj bi. Marka Križev¬ 
čanina i kardinala Alojzija Stepinca. 

Prve primjerke vodiča, kardinal 
Kuharič uručio je ministru dr. Juri 
Radiću, mr. Anti Petricu, ravnatelju 
zaklade »Ante Bruno Bušić«, te 
Martinu Pastuoviću, članu Uprav¬ 
nog odbora »Plive«, koji su prona¬ 
lazili dobrotvore, te koji su, uz Od¬ 
bor za pripremu Papinog pohoda 
Republici Hrvatskoj, najviše prido¬ 
nijeli uređenju Spomen-zbirke. 

Na nešto više od 100 stranica 
vodič donosi kratak životopis. Kar¬ 
dinalov govor na sudu i dvije opo¬ 
ruke Sluge Božjega. Opremljen je 
crnobijelim i kolor fotografijama iz 
Kardinalova života i procesa njego¬ 
ve beatifikacije, te literaturom. Svo¬ 
jim sadržajem, vodič je najnoviji 
prinos boljem poznavanju kardina¬ 
la Stepinca, kao svjedoka vjere ute¬ 
meljena na Bibliji i predaji Crkve, te 
pastira Crkve koji je svoj život 
dragovoljno prinio za jedinstvo Cr¬ 



Prve primjerke knjige »Sluga Božji Alojzije Stepinac« kardinal Kuharič uručuje dr. Juri 
Radiću, Ministru obnove Republike Hrvatske , dom i ni stru gosp. A. Petricu i gosp. Martinu 
Pastuoviću , članu upravnog odbora Plive. 


kve, što je potvrdio mučeničkom 
smrću. Vodič se može naručiti na 
adresu Postulature ili Glasnika, 
Kaptol 31, 41000 Zagreb; cijena s 
poštarinom 35 kn. 

* * * 

Kardinal Kuharič, nakon što je za¬ 
hvalio Ministarstvu za razvoj i obnovu 
na darovanoj opremi namijenjenoj ure¬ 
du Postulature, govorio je o suvreme¬ 
nosti osobe i poruke Sluge Božjega. 
Ističući ispravnost kardinala Stepinca 
i njegova stava u zastupanju i obrani 
katoličkih načela i kršćanskog nauka, 
kardinal Kuharič je nastavio: 

»Koliko je zla izrečeno o Sluzi 
Božjemu Alojziju Stepincu. A on 
je bio osoba koja je nadahnjivala 
dobrom, istinom, pravdom, ljubav¬ 
lju, protiv svakog oblika mržnje 
jer je mržnja uvijek saveznica laži. 
Sotona je lažac. Stoga je mržnja 
djelo Sotone. Bilo bi potrebno 
istražiti sve laži izgovorene i napi¬ 
sane protiv kardinala Stepinca. 
Mržnja je u svojoj biti uvijek pro¬ 
tiv čovjeka. Mržnja je stvarala 
kršćanske mučenike i mučenici su 
redovito »žrtve mržnje.« Progo¬ 
njeni su i ubijeni zbog vjernosti 
svojoj savjesti.« 

Prisjećajući se nekih laži izmi¬ 
šljenih protiv kardinala Stepinca i 
objavljenih u novinama u razdob¬ 
lju nakon Drugog svjetskog rata, 
kardinal Kuharić se spomenuo i 
svjedočanstava mnogih svećenika, 
bogoslova, sjemeništaraca i vjer¬ 
nika koji su u vojsci bili suđeni i 
osuđivani braneći časni lik svoga 
Nadbiskupa i hrvatskog Metropo¬ 
lite, te nastavio: 

»I to je bilo mučeništvo, jer ni¬ 
je mučeništvo samo kad nekome 
svjedoku Kristovu glavu odsije¬ 
ku, nego kad ga sustavno, iz dana 
u dan, nepravedno sude i proga¬ 
njaju. 

Tretman osobe Nadbiskupa 
Stepinca u javnosti, koji je bio za¬ 
snovan na lažima i klevetama, 
proizlazio je iz strašne mržnje. Su¬ 
kobila su se bila dva svijeta: nebo 
i pakao. On je u tom sukobu bra¬ 
nio Božju čast, istine vjere, te po¬ 
stao jasno svjetlo u mraku koji se 

Cosp. Tihomir Golub, bogoslov, na predstavljanju knjige: »Sluga Božji Alojzije 
Stepinac« čita okružnicu Sluge Božjega o čašćenju BI. Marka Križevčanina 


spustio na Europu. Tom strašnom 
protučovječjem i protubožjem na¬ 
diranju neustrašivo se opro jedan 
čovjek: Alojzije Stepinac. I kad ga 
se otkrije u tom svjetlu, na tom za¬ 
datku, nepobitno se otkriva kako 
on ljubi svim srcem: i Boga i čovje¬ 
ka i svoj narod. Navali mržnje on 
je suprotstavio bedem ljubavi. 

A ta ljubav u njemu se nije ra¬ 
đala iz nikakovih hipoteza, već iz 
vjere. Mi danas živimo u vremenu 
strašnih hipoteza koje su Crkvi 
nanijele veće rane iznutra, negoli 
joj ih je nanijelo bezboštvo. Kako¬ 
va se graja podigla unutar Crkve, 
kao odjek hipoteza o bitnim zna¬ 
čajkama Crkve i sadržajima vjere. 
Kardinal Stepinac nas poziva i 
opominje da svoju vjeru i ljubav 
postavimo na čvrstu stijenu pra¬ 
vovjerja, a ne na pijesak hipoteza 
o vjerskim istinama. 

U tom svjetlu valja promatrati 
i svetačku i mučeničku smrt Sluge 
Božjega Alojzija Stepinca. Bog ga 
je pozvao k sebi da mu prištedi 
mučeništvo radi unutarnjih kriza 
Crkve koje su pokosile tisuće zva¬ 
nja, koje su ispraznile sjemeništa, 
ispraznile duše. Te su rane plod 
hipoteza. Stoga je potrebno povi¬ 
jest čitati ne samo iz novina, nego 
iz Biblije, kako je to činio i Sluga 


Božji Alojzije Stepinac. Upravo 
zato nam je on potreban kao uzor, 
svjedok, zaštitnik i zagovornik. 

Mi, danas, (grad Zagreb je kroz 
sve vrijeme predstavljanja knjige 
bio u skloništima radi opće opa¬ 
snosti, op. ured.), možemo pipati 
izvor mržnje koji nadire bujicama 


poruka: razoriti, uništiti, obešča- 
stiti. Sluga Božji Alojzije Stepinac 
pred takvim je izazovima ostao 
ustrajan učenik Isusov: nije se dao 
pokolebati u ljubavi. Stoga lakše 
razumijemo zašto su tolike žrtve i 
žrtva njegova života ugrađene u 
Božji plan!.« 


Kanonski postupak o mučeništvu 
kardinala Stepinca 

Tijekom proučavanja dokumenata i svjedočanstava o kardinalu A. Stepincu 
jasno je uočena ideja jugoslavenskog partijskog vrha o likvidaciji nadbiskupa 
A. Stepinca. Te su ideje i planovi razvidni nakon Pastirskog pisma svih biskupa 
Jugoslavije, izdana u Zagrebu 20. rujna 1945., za vrijeme njegova tamnovanja 
u Lepoglavi i zatočeništva u Krašiću. 

Rezultati tih proučavanja doveli su do sedam spoznaja o Kardinalovu 
mučeništvu: 


1. Pokušaj jugoslavenskih vlasti 
da Sveta Stolica makne mons. Ste¬ 
pinca sa stolice Zagrebačke nadbi¬ 
skupije, da se on udalji iz zemlje, te 
da se uz porabu fizičke prijetnje ide 
za njegovom likvidacijom. 

2. Vlastito osvjedočenje nadbi¬ 
skupa Stepinca kako su jugoslaven¬ 
ske vlasti poduzele protiv njega fi¬ 


zičke i psihičke progone s ciljem da 
mu slome živce i otpornost, kako bi 
bez njega mogli lakše Katoličku cr¬ 
kvu podvrči svojim interesima. 

3. Začetak njegove bolesti »poli- 
cytemija rubra vera« (prekomjerno 
umnažanje crvenih krvnih zrnaca) 
pridavao se tretmanu koji je premu 
njemu vođen u zatvoru u Lepoglavi. 



P. Paolo Lom bard o, OFM, delegirani 
sudac u procesu o mučeništvu Sluge 
Božjega kard. Stepinca 

4. Uvjerenja osobnih liječnika 
Sluge Božjega da je on otrovan u 
Lepoglavi. 

5. Tvrdnje stranih liječnika-spe- 
cijalista, kako su okolnosti u kojima 
je Kardinal živio u Krašiću uzroko¬ 
vale pogoršanje njegova zdravstve¬ 
nog stanja i neminovno skraćivale 
njegov život. 

6. Umro je poput brojnih muče¬ 
nika u progonstvu, kao osuđenik. 

7. Uništenje mrtvog Kardinalo¬ 
va tijela u tijeku obdukcije išlo je za 
skrivanjem tragova trovanja i zra¬ 
čenja, koje nije bilo usmjereno u te- 
rapeutske svrhe. 

* * * 

U svrhu što vjerodostojnijih 
spoznaja o mučeništvu Sluge Bo¬ 
žjega kardinala Stepinca, Kongre¬ 
gacija za proglašenje svetaca odre¬ 
dila je dodatni sudski postupak. 
Taj je održan u Zagrebu i na po¬ 
dručju Zagrebačke nadbiskupije 
od 26. svibnja do 4. lipnja 1995. U 
tijeku sudskog postupka, svjedo¬ 
ci, pozvani od Postulatom, ili su 
pak pristupili po službenoj duž¬ 
nosti, odgovarali su na upite koji¬ 
ma je bio cilj doći do što veće ja¬ 
snoće glede materijalne strane 
mučeništva kardinala Stepinca 
(trovanje; zračenje), glede formal¬ 
ne strane mučeništva (da je progo¬ 
nitelj išao za njegovom likvidaci¬ 
jom iz mržnje prema vjeri i da je 
Sluga Božji spremno prihvatio to 
progonstvo iz vjernosti Kristu i 
njegovoj Crkvi), te glede glasa o 
njegovoj mučeničkoj smrti. 

Osim toga, na posebnoj sjedni¬ 
ci, kanonski su predočeni doku¬ 
menti o mučeništvu kardinala Ste¬ 
pinca, naknadno pronađeni u 
raznim crkvenim arhivima i arhivi¬ 
ma svjetovnih i državnih ustanova, 
u Hrvatskoj i izvan nje. 

Sudu je, kao sudac delegat, u 
ime zagrebačkog nadbiskupa, ka¬ 
rdinala Franje Kuharica, pokretača 
postupka za proglašenje blaženim 
kardinala A. Stepinca, predsjedao 
franjevac P. Paolo Lombardo. P. 
Paolo, član Rimske provincije fra¬ 
njevaca Male braće i njezin postu- 
lator u postupcima za proglašenje 
blaženim i svetim povjerenih mu 
Slugu Božjih, ujedno je i arhiman¬ 
drit grkokatoličke biskupije Piana 
degli Albanesi (Sicilija). 


*D0KUMENTI*(6) 


Slobodni izbori u Hrvatskoj 1991 . godine omogućili su objav¬ 
ljivanje svih relevantnih dokumenata o Sluzi Božjemu Alojziju Ste- 
pincu. Tako hrvatska i svjetska javnost mogu na temelju izvornih 
spisa spoznavati istinu o zagrebačkom nadbiskupu Alojziju Ste¬ 
pincu, koji je u najpresudnijem razdoblju povijesti hrvatskog naro¬ 
da bio istinski zastupnik pravde, branitelj ljudskih prava i svjedok 
istine . 

Brojnost tih dokumenata, jasnoća u djelovanju, razboritost u 
postupanju, primjena evanđeoskih načela ljubavi i pravde kojima 
su nadahnuti, najblistavija su stranica kršćanskog svjedočanstva 
o Bogu, o Katoličkoj crkvi, o čovjeku, o vremenu i zbivanjima što 
su obilježila djelovanje nadbiskupa Stepinca u danima stradanja 
uzrokovanog Drugim svjetskim ratom . 

Radi donošenja objektivnog suda o Sluzi Božjemu Alojziju Ste- 
pincu i njegovom svjedočenju kršćanskih, vjerskih, moralnih i etičkih 
načela u razdoblju Drugog svjetskog rata, nastavljamo s objav¬ 
ljivanjem dokumenata koji će čitateljima Glasnika i svim tražite¬ 
ljima istine omogućiti istinito prikazivanje i tumačenje njegove 
osobe . Tako ćemo iz broja u broj upoznavati desetke, stotine i tisuće 
osoba različitih narodnosti, vjeroispovijesti i svjetonazora, koji 
svoj životni iskoračaj iz bunkera smrti ili sablasti tamnice, krov 
nad glavom, zalogaj u neimaštini i novčić u oskudici, odjeću u izb¬ 
jeglištvu, okrepu u siromaštvu, utjehu vjere u času smrti, duguju 
zagrebačkom nadbiskupu Alojziju Stepincu. 


25. 


Molba nadbiskupa Dr. Josipa Ujčića za pomoć u korist srpskih 
zarobljenika, upućena nadbiskupu A. Stepincu, 29. prosinca 1941: 


Nadbiskup Dr. Josip Ujčić 
Jovana Ristića 20, Telefon 22-566. 


Beograd, 29. decembra 1941. 

Pruzvišeni! 

G. Bogdan Rašković, sekretar kod Ministarstva saobraćaja i delegat 
Crvenog krsta, njemačkog i talijanskog, putuje u čovjekoljubivom poslu u 
Zagreb, da bi putem Crvenog krsta intervenirao u Zagrebu u korist 
srpskih zarobljenika, koji se nalaze po logorima. Molit će da ih po mogu¬ 
ćnosti puste svojim obiteljima, ili da im barem smiju domaći slati pakete, 
kao što to smiju činiti u Srbiji za svoje zarobljenike u Njemačkoj. 

Držim da bi doista odgovaralo »humanitati et benegnitati« koja se po¬ 
javila s neba za Božić, kad bi kompetentni faktori ublažili za pravoslavni 
Božić zarobljenicima njihovu sudbinu, osobito onima, koji su zatvoreni sa¬ 
mo zbog političkih prijestupa, a u drugim su stvarima čestite ličnosti. 

Ako možete štogod učiniti u toj stvari, bit ću Vam zahvalan. 

Izvolite Preuzvišeni primiti moje najsrdačnije čestitke za Novu Godinu 
et memento. 

addictissimus 
Dr. Josip Ujčić v.r. 

26 . 


Zauzimanje nadbiskupa Stepinca za srpske zarobljenike i njegova 
vlastita bilješka o njegovom protivljenju masovnim vjerskim pri¬ 
jelazima, zapisano na dnu pisma nadb. Dr. J. Ujčića, od 29. prosin¬ 
ca 1941: 


N.B. Ovaj Srbin iz Beograda (G. Bogdan Rašković, op. ured.) bio je kod 
mene u pratnji njemačkog vojnika iz Beograda, da mu se što ne dogodi. 
Zahvalio mi što sam učinio za Srbe i molio za intervenciju (kao gore). Ja 
sam mu rekao, da sam protivan masovnim prelazima u Kat. Crkvu, našto 
mi je odgovorio »Preuzvišeni, neka svi pređu, samo da spasu živote.« 
Obečao sam intervenciju i otišao odmah Ministru unutarnjih poslova. Ka¬ 
kav je bio kasnije rezultat ne znam, ali smo učinili što smo mogli. 

29. XII. 1941. Stepinac 

Poduzete mjere kod Ministarstva unutarnjih poslova i kod 

Papinskog legata. 

14.1.1942. S.L. 

(dopisao vlč. Dr. Stjepan Lacković, 
Nadbiskupov tajnik , op. ured.). 



■ Izjava Nacionalne Konferencije kršćana i Židova SAD o nedužno- 
sti nadbiskupa A. Stepinca gledom na optužbe i osudu koju mu je 
nanijela vlast komunističkog režima u Jugoslaviji, sastavljena u 
mjesecu studenom 1946: 


Na novo posvećenom oltaru Karmela u Bre¬ 
zovici , godine 1944., nadbiskup Stepinac 
bijaše prvi misnik; 


Nacionalna konferencija kršćana & Židova, ine. 

Osnovana 1928. 

Za pravdu, prijateljstvo, razumijevanje i suradnju 
među protestantima, katolicima i Židovima 

381 Fourth Avenue, New York 16, N.Y. 

Nacionalni supredsjedatelji 
Odbor za ljudska prava 

ARTHUR H. COMPTON, JAMES N. ROSENBERG, THOMAS E. BRANIFF - predsjedavajući, ROGER VVILLI- 
AMS STRAUS, HENRY NOBLE MacCRACKEN, GEORGE N. SHUSTER, VVILLARD L. JOHNSON - tajnik, EVE- 
RETT R. CLINCHY - predsjednik 


Dr. Everett R Clinchy, predsjednik 
Nacionalna konferencija kršćana i Židova 
381 Fourth Avenue 
New York 16, N.Y. 


Cijenjeni dr. Clinchy, 

U skladu sa željama Nacionalne konferencije kršćana i Židova izrečenima na posljednjoj godišnjoj skupštini, 
niže potpisani Odbor je proučio i saslušao izvještaje o slučaju nadbiskupa Stepinca i njegovih suvjemika, kako 
svećenika, tako i laika. 

Nakon mnogobrojnih protesta vjerskih i laičkih vođa u Sjedinjenim Američkim Državama glede procesa i 
osude nadbiskupa Stepinca, kao i brojnih javnih deklaracija da je Nadbiskupu bilo uskraćeno pravedno suđenje, 
vršitelj dužnosti državnog tajnika, Dean Acheson je 11. listopada odlučno izrazio američko mišljenje javnom 
izjavom. Prilažemo fotokopiju. 

Protesti nisu potekli samo od katoličkih organizacija. Posebno smo zapazili prosvjede metodističke crkve iz 
Philadelphie, dr. Johna Sutherlanda Bonnella iz presbiterijanske crkve Pete avenije u New Yorku i dr. Fredericka 


83 


Sluga Božji Alojzije Stepinac 4 












DOKUMENTI 


n 


mm 


m 


Browna Harrisa, kapelana Senata SAD. Na sastanku održanom u Pelhamu, New York, gospodin Louis S. Breier 
iz Američkog židovskog odbora osporio je presudu protiv nadbiskupa Stepinca kao nepravednu, navodeći da 
je Nadbiskup bio zaštitnik i dobročinitelj mnogim Židovima tijekom nacističke okupacije Jugoslavije. 

I novine su komentirale slučaj. U jednom članku »New York Timesa« od 13. listopada 1946. navodi se da je 
proces prekršio obavezu koju je Jugoslavija preuzela u Ujedinjenim narodima da će štiti ljudska prava. 

Stjepan Lacković, bivši tajnik nadbiskupa Stepinca porekao je optužbe jugoslavenskih vlasti protiv Nadbi¬ 
skupa. Pri tome mislimo na njegovo pismo New York Timesu objavljeno 9. listopada 1946., kao i na pismo Ilije 
Jukića, bivšeg jugoslavenskog doministra vanjskih poslova, koje se pojavilo u New York Timesu 19. listopada 
1946. B. J. Rusović, jugoslavenski konzul u New Orleansu, podnio je ostavku na svoj položaj 12. listopada, pro¬ 
testirajući tako protiv djela svoje vlade, opisujući uhićenje nadbiskupa Stepinca kao »sramotan proces« (New 
York Times, 13. listopada 1946.). 

Jugoslavenska vlada brani se izjavama da je nadbiskup Stepinac govorio i djelovao »protiv jedinstva i po¬ 
stojanja države.« (New York Times, 13. i 25. listopad 1946.) Zapisnik sa suđenja nije dostupan. Kako se do sada 
čini, optužbe protiv Nadbiskupa počivaju uglavnom na temelju da se protivio miješanju Titove vlade u vjerske 
slobode. 

Isto tako, čini se da postoje mnogi dokazi da je jugoslavenska vlada oštro postupala s mnogim rimokatoli¬ 
cima. Poznati reporter New York Timesa, Camille Cianfarra (izdanje 24. srpnja 1946.) opisuje razne aktivnosti 
Titove vlasti protiv Crkve. On nadalje izvještava da je 230 svećenika, 11 časnih sestara i 10 sjemeništaraca pro¬ 
ganjano u Jugoslaviji u protekle dvije godine, da je crkvena imovina otimana i uništavana, da je katoličkim gla¬ 
silima onemogućeno štampanje, te da je vođena sustavna kampanja protiv religije u školama. Ovi navodi visu 
opovrgnuti. 

Vatikanski izvori navode da je od 1.916 svećenika rimokatoličke Crkve u Jugoslaviji 1939. danas ostalo samo 
401, da je 186 svećenika ubijeno bez suđenja, još 32 svećenika bila su osuđena na smrt, 85 ih je osuđeno na 
doživotnu tamnicu, 409 ih je prognano, a 800 ih je nestalo. Niti ove, vrlo ozbiljne optužbe, nisu demantirane. 

Nadbiskup Stepinac optužuje se za suradnju s Pavelićevom marionetskom nacističkom vladom. Prijevod 
opovrgavanja te optužbe, koji je prvi put objavljen u talijanskom katoličkom glasilu »II Quotidiano«, 5. listopada 
1946., prenosi »Catholic Herald Citizen of Mihvaukee« iz VVisconsina, kao i druga katolička glasila. Prijevod glasi: 

»...u svibnju 1943., kada je nadbiskup Stepinac došao u Rim u svoj 'ad limina' posjet, Pavelićev režim uložio 
je protest Svetoj Stolici zbog Nadbiskupovog 'grubog odnosa' prema vladi. U prosincu iste godine, hrvatski mi¬ 
nistar unutarnjih poslova žalio se apostolskom Nunciju u Hrvatskoj da Nadbiskup 'nije pružio niti jednu riječ 
potpore ustaškoj vladi'.« 

U svom izdanju od 19. rujna 1946. odgovorna međuvjerska publikacija, »Religious News Service«, prezenti¬ 
rala je studiju novinskih izvještaja koji se odnose na aktivnosti nadbiskupa Stepinca. Srž analize je sljedeća: 

1. Stepinac odbija suradnju s marionetom Pavelićem. 

2. Protivio se nacističkim rasističkim teorijama i antisemitizmu. 

3. Primao je prognane Židove u svoj dom i poticao svećenike da čine isto. 

4. U jednoj propovijedi izjavio je da katolička Crkva neće nikada priznati da jedna rasa ili nacija ima pravo 
nametnuti svoju dominaciju manjim rasama ili nacijama. 

5. Izjavio je da su Nijemci odgovorni za bombardiranje njemačkih gradova, jer su nacisti započeli s praksom 
bombardiranja gradova. Kao rezultat te deklaracije, 80 jugoslavenskih svećenika uhapsili su nacisti. 

U izdanju od 28. rujna »Religious News Service« piše: 

»...u jedno vrijeme činilo se da nova jugoslavenska vlada visoko cijeni hrvatskog crkvenog dostojanstvenika. 
Dokaz tome su fotografije (grad New York) primljene u rujnu prošle godine, na kojima se vidi Nadbiskup i ostali 
rimokatolički i pravoslavni dostojanstvenici kako sjede na počasnim mjestima s premijerom Vladimirom Baka- 
rićem na paradi u Zagrebu, kada se slavila uspostava nove 'narodne vlade' u Hrvatskoj.« 

Tijek obrane jugoslavenske vlade prikazan je u izjavi jugoslavenskog ambasadora u SAD, Save N. Kosano- 
vića, objavljenoj 13. listopada (New York Times, 13. listopada 1946., fotokopija priložena). 

Tom izjavom problem nije dotaknut; u njoj se samo ponavljaju optužbe da je Nadbiskup bio nelojalan jugo¬ 
slavenskoj vladi, i ne govori o središnjem pitanju, a to je pravedno, otvoreno i javno suđenje s pravom na obranu. 
Čak su Goering i njegovi suradnici imali takvo suđenje. 

Vatikan izjavljuje u »Osservatore Romano« da proces nije bio pravedan. Vidi priloženu fotokopiju članka 
»New York Timesa«, 1. studenoga 1946. 

Poštivanje ljudskih prava i sloboda osnovno je načelo Povelje Ujedinjenih naroda. Vjerska sloboda kamen je 
temeljac svjetskog mira. Dok takva sloboda ne može postati krinka za subverzivne akcije protiv države od strane 
klera ili laika, ona mora zauvijek ostati štit protiv državnog negiranja slobode savjesti. 

Na osnovi podataka koje smo mogli prikupiti, vjerujemo da je postupak jugoslavenske vlade postao pitanje 
međunarodnog značaja. 

Načela koja bismo i mi željeli istaknuti snažno je naglasio 23. listopada prošle godine predsjednik Truman 
otvarajući sastanak Skupštine Ujedinjenih naroda u Flushing Meadowsu. Tamo je izjavio da je vjerska sloboda 
jedna od »osnovnih sloboda na koje su se obvezali Ujedinjeni narodi.« Također je naglasio bitnu važnost »postiza¬ 
nja tih sloboda svugdje u svijetu.« 

Divili smo se izvrsnoj hrabrosti Jugoslavena glede nacističkog porobljavanja. Narod je u ovoj zemlji sretan 
što može pomoći Jugoslavenima u oslobađanju od nacista. UNRAje slala pomoć u tu zemlju. Nadamo se da će 
pomoć i dalje pristizati u Jugoslaviju. Uvjereni smo da svi ljudi dobre volje žele prijateljske odnose s Jugoslavijom. 
Progon Nadbiskupa, međutim, ozbiljno je ugrozio te odnose. Smatramo daje od izuzetne važnosti da Ujedinjeni 
narodi pokrenu nepristranu istragu o činjenicama i postupcima jugoslavenske vlade prema Nadbiskupu i kato¬ 
licima općenito. Mišljenja smo da je takva istraga u okviru zadaća Ujedinjenih naroda, jer je nacizam dokazao 
da progon manjina vodi u svjetski rat. 

Ne zadržavamo si pravo da donosimo sud o dobrim stranama slučaja. Ali inzistiramo da je prikladno za 
Nacionalnu konferenciju kršćana i Židova, tijelu koje se već dugo bavi boljim razumijevanjem i dobrom voljom 
među ljudima, zatražiti nepristranu istragu slučaja od strane Ujedinjenih naroda, kako bi ljudska prava i osnovne 
slobode bile zagarantirane u Jugoslaviji i drugdje u svijetu. 

S poštovanjem 

James N. Rosenberg, predsjedavajući 
Henry Noble MacCracken George N. Shuster 
VVillard Johnson, tajnik 
Odbor za ljudska prava 

Nacionalne konferencije kršćana i Židova, Ine. 


28 . Pismo Everetta R. Clinchya, Predsjednika Nacionalne 
Konferencije Kršćana i Židova SAD, Gosp. VVarrenu R. 

Austinu, glavnom delegatu SAD pri UN, o nedužnosti 
nadbiskupa A. Stepinca gledom na optužbe i osudu koju 
mu je nanijela vlast komunističkog režima u Jugoslaviji, 
napisano 14. studenoga 1946: 

14. studeni 1946. 

Cijenjeni VVarren R. Austin, 

glavni delegat SAD pri UN 

State Department, 250 West 57th Street, 

New York, N.Y. 

Štovani senatore Austin, 

Nacionalnu konferenciju kršćana i Židova osnovali su prije 18 
godina Charles Evans Huges, Newton D. Baker i S. Parkes Cad- 
man s ciljem promidžbe pravde, prijateljstva, razumijevanja i su¬ 
radnje među protestantima, katolicima i Židovima u Sjedinjenim 
Državama. Zbog svjetskih prilika. Konferencija je proširila svoje 
djelovanje na međunarodnom polju. Prošlog ljeta je Nacionalna Nadbiskup stepinac, na tečaju Križarica u dvorcu u 

konferencija, zajedno S Britanskim savjetom kršćana i Židova, sa- Brezovici kraj Zagreba , 1944. godine; prof. Marica 

zvala sastanak protestanata, katolika i Židova na Oxfordskom stanković predstavlja mu sudionice tečaja 
sveučilištu, na kojem je sudjelovalo 150 vođa iz 15 zemalja. Odbor 

za ljudska prava Nacionalne konferencije, u čijem sastavu su James N. Rosenberg kao predsjedavajući, dr. Henry 
Noble MacCracken i dr. George N. Shuster, poduzima djelatne napore u osiguranju pravedne i prihvatljive 
međunarodne povelje o ljudskim pravima. Nacionalna konferencija je višenacionalna i ima regionalne odbore u 
svakoj državi zajednice. 

Na našem godišnjem sastanku Odbora direktora 22. listopada posvetili smo pažnju optužbi jugoslavenske 
vlade nadbiskupa Stepinca, te postupcima te vlade prema katolicima općenito. Na ovu temu razvila se široka 
rasprava. Odbor direktora zatražio je od Odbora za ljudska prava da podnese izvještaj Izvršnom odboru. Taj 
izvještaj je sačinjen, a njegovu kopiju prilažemo. Izvršni odbor zatražio je od mene da cijelu stvar prenesem Vama, 
te da Vam priložim i kopiju izvještaja Odbora za ljudska prava, predsjedatelj kojega je gosp. Rosenberg. 

Nacizam je započeo svoj put k osvajanju proganjanjem rasnih i vjerskih grupa. Živo se prisjećamo nacističkih 
progona svećenika i časnih sestara, nadbiskupa Faulhabera, župnika Niemoellera i drugih protestantskih vođa, 
kao i raširenog nečovječnog progona Židova. Progoni unutar samog njemačkog Reicha bili su uvod Hitlerovog 
rata s ciljem osvajanja cijeloga svijeta. Oni su pokazali da su takvi progoni međunarodno pitanje. 

Povelja Ujedinjenih naroda odzvanja kao zov trube, tražeći ljudska prava i slobode. Uskraćivanje pravednog 
sudskog procesa, gušenje vjerskih sloboda pitanja su od velikog značenja i interesa Ujedinjenih naroda. Podaci 

koje je prikupio naš Odbor za ljudska prava, a koji su sadržani u izvještaju koje prilažemo ovom pismu, govore 
sami za sebe i u ime Nacionalne konferencije kršćana i Židova, a u korist svjetskog mira, koji je nedjeljiv od 
vjerskih sloboda. Izražavamo našu nadu da će Skupština Ujedinjenih naroda pokrenuti primjerenu i nepristranu 
istragu glede suđenja nadbiskupu Stepincu i odnosu spram katolika općenito u Jugoslaviji. 

Čast mi je predati Vam ovaj izvještaj. 

S poštovanjem, 

Everett R. Clinchy, predsjednik 

Prilog: Izvještaj Odbora za ljudska prava Izvršnom odboru Nacionalne konferencije kršćana i Židova. 

Izvršni odbor: Arthur H. Compton, St. Louis; Roger W. Straus, New York City; Thomas E. Braniff, Dallas; 
Basil O'Connor, New York City; James N. Rosenberg, New York City; James A. Farley, New York City; Abe Krasne, 
New York City; Frank S. Hogan, New York City; Elmo Roper, New York City; Henry Noble MacCracken, New 
York City; Edward Goldstein, Boston; Edgar S. Bamberger, Newark; Frank Murdock, Philadelphia; Richard Cle- 
veland, Baltimore; Donald Young, New York City; Walter Head, St. Louis; Lavvrence Selz, Ćhicago; David H. 
Scholl, Cleveland; Roy Bostwick, Pittsburgh; Donald Comer, Birmingham; George Strake, Houston; H. Roe Bartle, 
Kansas Cityj Alf Landon, Topeka; Raymond C. Gericke, Oakland; A. Wm. VVeitsman, Spokane; Everett R. Clinchy, 
pred. NKKŽ, New York City; Hastings Harrison, potpredsjednik NKKŽ, Dallas; U. S. Mitchell, potpredsjednik 
NKKŽ, San Francisco; VVilliam L. Young, potpredsjednik NKKŽ, Chicago; Joseph Q. Mayne, potpredsjednik 
NKKŽ, Detroit; Willard Johnson, potpredsjednik NKKKŽ, New York City. 

+ + + + + 

(Napomena: Popis hrvatskih žitelja koji su dne 18. lipnja 1943. došli iz konfinacije na otoku Ustica u 
»Campo di Concentramento Internati Civili Chiesanuova Padova« bit će objavljen o posebnoj knjizi o kari¬ 
tativnoj djelatnosti nadbiskupa A. Stepinca u tijeku 2. svjetskog rata.) 


Uslišanja i darovatelji 


Na adresu Uredništva Glasnika pri¬ 
spjelo je više dopisa. Za čitatelje Gla¬ 
snika donosimo nekoliko pisama i 
zahvala. 

Imala sam velikih problema sa 
sinom i bila sam sva očajna. Tada 
sam ga preporučila u zagovor Kar¬ 
dinalu i počela se usrdno moliti, či¬ 
neći i određene žrtvice. Jednom ka¬ 
da sam izašla iz Katedrale, gdje 
sam se molila na njegovom grobu, 
osjetila sam neku poruku, da će sve 
biti u redu. Tako je i bilo, te je sve 
krenulo na bolje. 

Hvala Ti, dragi naš sveti Kardi¬ 
nale, naš mučeniče! 

Preporučam Ti i dalje svog sina 
Tvom zagovoru. 

Zahvalna majka 

Z. M. Zagreb 

* * * 

Velika hvala za milost, koju 
sam primila po Njegovu zagovoru, 
da se moje zdravlje popravlja. Pre¬ 


poručam se i nadalje sa željom da 
čim prije bude proglašen Blaženim. 

Zahvalna štovateljica dragog 
mučenika, našeg velikog kardinala 
Stepinca 

S. L. R. - Canada 
* * * 

Zahvaljujem našem dragom 
kardinalu Alojziju Stepincu na 
uslišanoj molbi. 

Uz velike poteškoće i ograniče¬ 
nost izdavanja viza, kćerka je uspje¬ 
la drugi put, poslije prvog odbije¬ 
nog zahtjeva, dobiti vizu. Čvrstog 
sam uvjerenja da je to bilo na zago¬ 
vor našeg kardinala Stepinca, jer 
sam činila trodnevnicu u Katedrali 
pred njegovim blaženim likom. 

Velika hvala. 

Helena Šimunac, Zagreb 

* * * 

Draga braćo u Gospodinu! 

Pišem vam jer se nadam da je 
dragi Bog učinio čudo, a po zago¬ 


voru pokojnog Alojzija Stepinca u 
slučaju moga brata. 

Ima već skoro godina dana da 
je moj brat sasvim drugi čovjek, 
nego li smo ga poznavali od djeti¬ 
njstva. Nadam se da se ne radi o 
prevari, jer u slučaju ovisnosti ka¬ 
kva je bila kod njega, sve je mogu¬ 
će, no ja sam se na jednom detalju 
uvjerila da je to ozdravljenje istini¬ 
to. Evo o čemu se radi. 

Moj brat A. Š. iz Splita, oženjen, 
s dvoje djece i majkom živio je u 
vječnom ratu s obitelji i okolinom. 
Rano je počeo pušiti (sa 7 godina), 
a kasnije i piti, te u obitelji sve mal¬ 
tretirati (više psihički); što je bio 
stariji, to je dodavao još i velike 
doze apaurina, te droge koje se pu¬ 
še. Stalno je nosio tamne naočale, 
jer nije mogao gledati ljude u oči, a 
noću nije smio van od nekog čud¬ 
nog straha. Bojao se i otvorenih 
prostora. Mijenjao je stalno poslo¬ 
ve, a najčešće nije radio, iako je po 
naravi vrlo radišan, ali s obzirom 
da nije trpio ničije prigovore, to bi 
samo odlazio s jednog posla na 

drugi; ako bi bio sam, radio bi do 
besvijesti. Ali nije mogao ostvariti 
samostalnu djelatnost, jer je cijeli 
život trošio na alkohol (do 41 dnev¬ 
no), cigarete (do 4 kutije dnevno), 
apaurin (10-tak komada dnevno; 
čak je jednom bio na psihijatrij¬ 
skom odjelu za odvikavanje od 
apaurina), te »travu«. U zadnje 
vrijeme je počeo tući majku. U cr¬ 
kvu nije hodio iako potječe iz kato¬ 
ličke obitelji (nažalost se nije vjera 
prakticirala). Kako je bio dobrovoljac 
domovinskog rata sakrio je u kući 
bombu, jer se onda još nije znalo za 
sudbinu Hrvatske, te je tada prije¬ 
tio da će njome ubiti sebe i sve oko 
sebe. 

Prihvatila sam se neba i pošla 
devet dana na Sv. misu uz preporu¬ 
ku kardinalu Alojziju Stepincu. Na¬ 
kon toga delirij je kod mog brata 
dosegnuo vrhunac. Otišla sam i na 
drugu devetnicu u razmaku od 1-2 
dana, i tada je došlo ozdravljenje. 
On je postao suprotnost onomu što 
je bio, a to se dogodilo trenutno. On 
je opisao taj događaj i sada neću ov¬ 
dje o tome govoriti. 

Važno je da se ostavio ovisno¬ 
sti, a još važnije da redovito ide na 
sakramente bez straha (imao je pri¬ 
je neopisive muke ići ulicom, a po¬ 
gotovo ući u crkvu). Dobio je dar 
prosvjetljenja za Riječ Božju, te 
može bližnjima naviještati Riječ 
Božju, na što se njegovi poznanici 
čudom čude. Dnevno moli krunicu 
(i više), neopisivo blista radošću i 
mirom, ne može sebi vjerovati kako 
sada gleda svijet drugim očima. Ja 
sam isto bila dosta oprezna, ali ako 
se ovo može uvažiti, u prilog pot¬ 
vrdi da se radi o čudu, onda izno¬ 
sim jedan detalj, a koji sam navela 
u početku: jednom sam otišla uju¬ 
tro na ispovijed i pred ispovjedao- 
nicom sam dosta čekala, te sam po¬ 
čela u sebi i negodovati što već 
toliko rade oni unutra. Napokon je 
izišao moj brat. Za mene je to bila 
potvrda da sam hoda ulicama po 
širokim prostorima i odlazi na sa- 
kramenat bez straha, što se prije ni¬ 
je moglo zamisliti. Svi smo se smi¬ 
rili i sretni smo. Dao Bog da tako i 
ostane. Budite blagoslovljeni i po¬ 
zdravljeni. 


Nastradao sam 1971. godine. 
Nitko mi nije mogao pomoći, te me 
moja baka zagovorila kod kardina¬ 
la (ona je govorila svetog) Alojzija 
Stepinca. 

Dogodilo se čudo. U pedeset i 
četvrtoj sam godini i mogu čak i 
potrčati. 

Slavko Blažičko - Zagreb 



Hvala Vam što čitate i drugima 
omogućujete primati Glasnik »Slu¬ 
ga Božji Alojzije Stepinac«. Ako na 
vrijeme podmirite svoje obveze pre¬ 
ma Glasniku, moći će redovito izla¬ 
ziti i biti vjesnik njegovih vrlina, ko¬ 
jima ga je Bog proslavio za dobro 
svoje Crkve i hrvatskog naroda. 
Glasnik možete i Vi obogatiti svojim 
dopisom i uspomenama na kardi¬ 
nala Stepinca ili fotografijama iz 
njegova života. Ako ste bili dionik 
koje svečanosti priređene u njegov 
spomen, izvijestite o tome, preko 
Glasnika, sve njegove prijatelje i 
štovatelje. 


Vjernik koji na zagovor Sluge Božje¬ 
ga bude uslišan, zadobije tjelesno 
ili duhovno ozdravljenje, ili koju 
osobitu milost, neka opis uslišanja 
i kompletnu liječničku dokumenta¬ 
ciju dostavi na adresu: 

Postulatura Sluge Božjega 
Alojzija Stepinca 
Kaptol 31 
10000 ZAGREB 


0 ozdravljenjima i osobitim usliša- 
njima još su posvjedočili svojim do¬ 
pisima i odgovarajućom dokumen¬ 
tacijom: Javorka MARKOVINA - 
Tugare; Petar DORVAK - Split; Mijo 
RENIĆ - Zagreb; Ljubica SUBOTIĆ 
- Zagreb. 


Svaki dopis na Postulaturu kojim 
se priopćuje primljeno uslišanje ili 
uspomena na Slugu Božjega neka 
bude potpisan, te obilježen nad¬ 
nevkom i mjestom pisanja. Anoni¬ 
mna pisma se ne arhiviraju. Vjer¬ 
nici koji žele ostati anonimni neka 
to napomenu u dopisu. 



Slavenka Sinovčić, 
Split 


Ulazna procesija sa slikom Sluge Božjega na euh. slavlju u crkvi »Hrvatskih 
Mučenika« u Mississaugi, u Kanadi, na Stepinčevo '95. 

Darovatelji za 
proglašenje blaženim Sluge 
Božjega Alojzija Stepinca 

Župni ured SIKIREVCI; Župni ured PITOMA- 
ČA; Župni ured PETROVINA; Hrvatska katolička 
ŽUPA SV. KRIŽA - HAMILTON; Franciska DOM- 
BAJ - Hrvatski Leskovac; Angela KAVAŠ - Požega; 
Z. M. - Zagreb; Stanko i Jela VASILJ - Osijek; Boris 
BADANJAK; S. L. R. - Canada; George PRPIĆ - 
Cleveland; Dr. Matija BERLJAK; Prof. Vatroslav 
LOPAŠIĆ; Marija KRZNAR; Ivan JANEŠ; Ivo KRA- 
JAČ - Cleveland; Franica FRANTIN - Olib. 

Od srca hvala svim darovateljima. 

*** 

Hvala svim čitateljima, štovateljima i prijate¬ 
ljima Kauze u domovini i širom svijeta, za moli¬ 
tve i darove kojima nesebično i velikodušno pro¬ 
miču glas o svetosti i mučeništvu kardinala 
Alojzija Stepinca. 


Molitva za proglašenje 
blaženim Alojzija Stepinca 

Gospodine Bože, ti si sluzi svome Alojzi- 
ju Stepincu udijelio milost ne samo vjerovati 
u Isusa Krista, nego i trpjeti za njega. Neu¬ 
strašivim apostolskim žarom i ljubavlju pre¬ 
ma Crkvi ostao je vjeran do mučeničke smrti. 

Proslavi ga čašću oltara, da nam bude 
primjer i zagovornik u borbama života na 
putu vječnoga spasenja. Po Kristu Gospodi¬ 
nu našemu. Amen. 



Mladi vjernici župe »Hrvatskih Mučenika« u Mississaugi 
priredbom su se uključili u župno slavlje Stepinčevo '95. 


Zapisi iz knjige dojmova 
»Spomen-zbirke Sluge Božjega 
Alojzija Stepinca« 

Za čitatelje Glasnika donosimo nekoliko zapisa iz 
knjige dojmova: 

3. V. 1995. 

I ova izložba vrijedan je doprinos čuvanju uspo¬ 
mene na uzoritog kardinala i hrvatskog mučenika 
Alojzija Stepinca, kojeg je život, trpljenje i djelo jedan 
od stožernih oslonaca opstojnosti vjernosti, postojano¬ 
sti i hrabrosti hrvatskog naroda. Njegov primjer je po¬ 
ticaj svima nama za budučnost, a njegov zagovor kod 
Svevišnjega sigurno jamstvo da će dobro pobijediti. 

U Zagrebu, 3. svibnja 1995. 

Jure Radić 

* * * 

Hvala Tebi, Bože, što smo dočekali ovaj čas - svi 
Hrvati. 

Zagreb, 3. V.. 1995. 

Đuro Kokša 

* * * 


24. svibnja 1995. - Hvala Ti kardinale za tvoju hra¬ 
brost, ljubav i vjernost Bogu, Crkvi i domovini. Izmoli 
nam snagu za svjedočenje! 

Učenici poštansko-telekomunikacijske škole 


26. V. 1995. - Divim se ljepoti ovog muzeja, mnogo 
više duhu koji struji iz ovih arhivskih predmeta. Bože, 
čuvaj Hrvatsku! 

s. Tereza Kovačević (Argentina) 


3. lipnja 1995. - Ti si imao ljubav i vjeru, vodio 
duše u pravome smjeru, darivao nadu i spas, srcima 
davao kras. Tvoj lik još uvijek u srcima našim živi, a 
svijet i čovječanstvo tvojim djelima se divi. Jer sada si 
divan i svet, u nama nikada nećeš mrijet. Hvala ti za 
hrabrost i snagu, sačuvaj nam domovinu dragu. 

Učenici XV. gimnazije (MIOC) 


* * * 

5. lipnja 1995. - Predobri naš hrvatski Pastiru! 
Hvala Ti na velikom poklonu Domovini - usadio si 
nam vjeru, nadu, ustrajnost, neustrašivost i ponos, ko¬ 
jim se vrlinama mi danas napajamo i prenosimo ih na 
našu djecu. 

Dr. Ankica i Smiljan Puljić 
s djecom Sandrom i Goranom 
iz daleke Amerike 

* * * 

8. lipnja 1995. - Alojzije Kardi¬ 
nalu, Slugo Božji, pomozi i nama u 
našim nevoljama, da ustrajemo i 

opstanemo u našim prostorima! 

* * * 

10. lipnja 1995. - Blagoslovi 
nas, Preuzvišeni, da i u nama zaživi 
vječno uzdanje u Gospodina. 

Martina Ljubičić 

* * * 


13. lipnja 1995. - »U tebe se. Gos¬ 
podine uzdam!« - neka ovo načelo 
prati i sav naš hrvatski narod da u 
ovom svjetlu vjere nastavimo kro¬ 
čiti kroz život po tvom svetom pri¬ 
mjeru vjere, žrtve i ljubavi. 

s. M. Adelina Franor 
s. M. Goretti Krznar 

* * * 

14. lipnja 1995. - Mi koji ga se 
sjećamo iz đačkih dana, iz dana 


Ž I V O T O P 1 s 

suđenja i mučeništva, duboko smo 
ganuti ovom zbirkom. Želim što 
prije dočekati dan kada ćemo našeg 
nezaboravnog KARDINALA STE- 
PINCA vidjeti na oltaru. 

Dr. Alen Forinić 

* * * 

30. lipnja 1995. - Ti si svetac i 
bit ćeš uvijek u srcima hrvatskog 
naroda. 

Dinko Perković 


Pobjednik u znaku križa (6) 


Studij u Rimu 

Alojzije je pripomenuo vlč. J. 
Lončariću da ne želi nastaviti studij 
u zagrebačkom sjemeništu. Odviše 
je ostavilo bolan trag u njegovoj 
duši, jer su mnogi kolege olako po¬ 
slije rata napuštali bogosloviju, a 
pojedinci se nisu primjereno spre¬ 
mali za svećenički poziv. Stoga je 
izrazio želju studirati u Innsbruc- 
ku. Uostalom, dobro je poznavao 
njemački, a i studij je trajao kraće 
nego na drugim učilištima. 

»Ali što Bog dade!«, tako neka 
bude, pisao je u pismu Franji Šepe- 
ru, kolegi kojega je upoznao na or¬ 
lovskom sletu u Đakovu, u ljetu 
1924. K tome je napisao, očitujući 
svoje duševno raspoloženje, ove 
riječi ohrabrenja: »Veselim se što si 
krenuo i Ti trnovitim, ali najsigur¬ 
nijim putem k cilju. Ne daj se sme¬ 
sti, makar Ti došle ne znam kakve 
zapreke. U svijetu nemaš šta tražiti. 
Ja sam ga prezreo u duši i mogu Ti 
reći da je današnji svijet Sodoma i 
Gomora. Kad Ti se najslađim priči¬ 
nja, najgore će Te ujesti. Nedavno 
sam vidio u jednom samostanu 
natpis: 'Ako je ovdje i teško katkada 
živjeti, ali je slatko umrijeti.' Jedno¬ 
stavna, ali krasna istina.« 

Već je prošlo osam godina otka¬ 
ko je Alojzije završio gimnaziju. Bo¬ 
raveći najprije na fronti, a zatim ra¬ 
deći na očevom imanju, nije imao 
vremena prijateljevati s knjigom. 
Znajući da se na rimskim učilištima 


Piše: Serafin Romanov 


predaje na latinskom jeziku, otišao 
je u samostan franjevaca u Jastre- 
barsko i od patra Šimuna Sirkovića 
posudio Tanquereyevu dogmatiku. 
Čitajući to djelo, uvidio je kako mu 
latinski neće biti prepreka u nauko¬ 
vanju. I doista, našavši se u Rimu, 
Alojzije je bez poteškoća započeo 
teološki studij. 

U Rim je krenuo s p. Stjepanom 
Sakačem i p. Maslaćem. U početku 


mu je bilo malo nelagodno, čudno 
i nespokojno. Alojzije pripovijeda, 
da su to bili »teški dani«, i češće si 
je postavljao pitanje: »Pa kud sam 
to došao?« Ti nelagodni prvi doj¬ 
movi i duševni nemir zbog odlaska 
iz doma i domovine uskoro su ne¬ 
stali. Kako je u Zavodu Germanicu- 
mu bio običaj da u prvoj godini, na¬ 
kon predavanja, mlađi kolege u 
pratnji starijih razgledaju i upozna¬ 
ju ljepote kršćanskog Rima, i Aloj¬ 
zije je jednog dana prispio u bazili¬ 
ku Svete Marije Velike (Santa Maria 
Maggiore). U toj se bazilici časti 



Papinski Zavod 'Germanicum-Hungaricum' u Rimu. Treća strana omota: 

slavna ikona Bogorodičina pod na¬ 
slovom »Salus Populi Romani - 
Spas rimskoga puka.« Alojzije klek¬ 
ne pred tu Gospinu sliku. U misli¬ 
ma je prolazio svoj dotadašnji 
životni put i pokušao utirati nove 
životne staze. »Bilo je teško«, reče. 
»Odlučio sam ili izdržati ili tamo 
umrijeti« (VD, II, 24.10.1953.). 

Rim grad katolicizma 

Providnosno i presudno je bilo 
za Slugu Božjega njegovo teološko 
naukovanje u Rimu. Rim je grad 
apostolskih prvaka svetoga Petra i 
Pavla. To je mjesto najžešćih progo¬ 
na Kristovih vjernika. Tu su se do¬ 
nosile znamenite odluke presudne 
za kršćansku i općeljudsku uljud¬ 
bu. Rim je grad Petrovog nasljedni¬ 
ka. Ne čudi stoga, što je tu do pu¬ 
nine dozrela Alojzijeva ljubav i 
odanost, do žrtve života, prema 
Svetom Ocu i prema apostolskoj 
Stolici. U tom je gradu on upoznao 


burnu i svijetlu povijest Katoličke 
crkve i tu se suživio s katolicizmom 
Crkve, s njezinom univerzalnošću. 
Kao nigdje u svijetu, naime, poho- 
ditelj ovoga grada, u susretima jezi¬ 
ka, naroda i rasa u bazilici sv. Petra, 
doživljuje univerzalnost Crkve. Tu 
je i Alojzije shvatio što znači »biti 
čovjek Crkve«, značajka što će po¬ 
stati najprepoznatljivije obilježje 
njegove osobe. U Rimu je njegov 
značaj oblikovala i ona druga oso¬ 
bitost njegove osobnosti: »ljubav za 
Crkvu i vjernost Crkvi, ako treba, 
do žrtve života.« 

Rim je marijanski grad 

Mnoge bazilike grada Rima po¬ 
svećene su Majci Božjoj. Alojzije ih 
je rado posjećivao. No uz crkvu 
»Gospe od puta«, ipak mu je naj¬ 
draža bila bazilika Santa Maria 
Maggiore. Tu je crkvu držao svojim 
domom. I kao što je u mladenaštvu 
sva važnija pitanja rješavao u Go¬ 


spinim svetištima, u Volavju, u Dolu, 
u Karlovcu, na Trsatu, tako je sada 
i u ovom Marijinom domu našao 
mjesto duhovnog jačanja i moralne 
okrepe. Glavni oltar te bazilike on 
će izabrati kao mjesto svoje prve, 
mlade Mise. 

Alojzijev kolega, kasniji biskup 
Speyera u Njemačkoj, svjedoči: 
»Posebni znak njegove pobožnosti 
bilo je njegovo osobno i duboko 
čašćenje Majke Božje. Iako o tim 
stvarima nije rado govorio, jednom 
mi je u razgovoru povjerio da sa si¬ 
gurnošću pripisuje Majci Božjoj 
izbavljenje iz neke velike opasnosti. 
I jednom u svibnju, nakon akade¬ 
mije, zamolio me da mu dadnem 
pjesmu koju sam krasnoslovio, da 
si je prepiše. Ostao sam jako izne¬ 
nađen kad mi je, dvadeset i sedam 
godina nakon toga, u jednom svom 
pismu, citirao tu moju skromnu 
pohvalu Gospi.« (Sieben Jahre im ro - 
ten Talar, Speyer 1970, 161s.) 

(nastavlja se) 



Jedna od prvih fotografija Sluge B. snimljenih za sužanjstva 
u KraŠiću (foto. T. Kusch) 


Sluga Božji Alojzije Stepinac glasnik je 
Postulature za proglašenje blaženim i 
svetim kardinala Alojzija Stepinca, te 
časopis svih njegovih štovatelja, Kristo¬ 
vih vjernika i svih ljudi dobre volje. 

God. 2 (1995) broj 4; Izdavač: Postulatura 
Sluge Božjega Alojzija Stepinca, Kaptol 
31, 41000 Zagreb; Uređuje i odgovara: 
Dr Juraj Batelja, Kaptol 31,41000 Zagreb; 
Adresa uredništva: Postulatura Sluge 
Božjega Alojzija Stepinca, Kaptol 31, 41000 
Zagreb, telefon: 275-122. 

Sve što se u našem Glasniku navodi ili 
naziva »čudo«, »svetost«, »svetac« i 
slično, sve to, u duhu crkvenih propisa, 
treba uzeti i razumjeti u našem običnom 
ljudskom načinu izražavanja. O svemu 
će tomu konačni sud izreći Crkva. 

Lektor: Dr. Ante Stamać; Tehnički ured¬ 
nik: Ivo Herak; Cijena: 5 kuna; za ino¬ 
zemstvo 3 DEM ili 3 USA$. 

Izlazi četiri puta godišnje s dozvolom cr¬ 
kvenih poglavara. 

Rješenjem Ministarstva kulture i prosvje¬ 
te Republike Hrvatske, br. 532-03-1-7-94-01, 
časopis: »Sluga Božji Alojzije Stepinac«, 
oslobođen je plaćanja poreza na promet. 

Slog: LASER plus 

Tisak: Tiskara PULJKO 

SVJEDOČANSTVA 


Zapis iz Kronike 
SS. karmelićanki 
Božanskog Srca 
Isusova 


»U jeseni, 1944., god. trebalo je uz najveće opasnosti pronaći 
i dovesti jedan vagon krumpira. Na Ministarstvu Udružbe bio 
je naš dobrotvor gosp. Šarm. Ponudio nam je vagon krumpi¬ 
ra, ali ga odmah treba unaprijed platiti. Iznosilo je to oko 
200.000 kuna, a naša kasa je bila posve prazna. Sestra Iva¬ 
nića sa još jednom sestrom zaredale su kod prijatelja i do¬ 
brotvora tražeći zajam, ali uzalud. Napokon su išle i na Kap¬ 
tol, a na koncu i Preuzvišenom gospodinu nadbiskupu Dr. 
Alojziju Stepincu, da pitaju za savjet. Odmah je razumio naš 
položaj, zamislio se i rekao tužno: ’Ja nemam nažalost ništa’. 
No naskoro se nešto sjeti, posegne rukom u ladicu stola i 
izvadi jedan zlatni sat. 'Ovaj sat sam dobio na poklon. Uzmite 
ga i pođite gospodinu Matku. On ga je već procijenio na 200 
tisuća kuna, neka vam ga odkupi i dade novac.’ Presretne 
uplatile su krumpir koji je za kratko vrijeme stigao i sigurna 
je bila prehrana djeci i svima u Domu. 

Ovo je samo jedan od dokaza kako je Preuzvišeni 
Gospodin surađivao s našim Domom i činio sve štogod je 
mogao da nam priskoči u pomoć kada je to bilo potrebno.« 



Hrvatski Metropolit u molitvi pred I. postajom križnog puta 
u Mariji Bistrici 


STEPINCU 

KAKO ću izraziti Tvoju veličinu, 
Oslikati Ti lik 
Za more pokoljenja 
Koja će doći, 

Uznosito živjeti od Tvoga života, 
Tvojih uzvića, 

Od Tvoje svevremenosti. 

I proći. 

Kako ću izraziti Tvoju veličinu, 

Kako prozreti 
Otajstvo Tvoje svetosti. 

Veličajnost Tvoje ljudskosti, 

Ljepotu Tvoje vječnosti? 

Hoću lije usporediti 
S hridi što pučini prkosi 
Otkad je mora, nebesa i vjetra; 

S pjesni subrata Ti tvorca, 

Ili s gordom planinom 
Što nijema stoji 

Dok nad njom okamenjeni vjekovi 
Prolaze ko oblaci. 

Naš je život bio samo naš. 

Vrijeme našeg vijeka, 

Turobno, 

I dani vrtoglave nam dobi: 

Mutna rijeka 

Što nepovratno proteče. 

No Ti, svevremeniče, 

Ti si živio 

Sve živote sviju nas; 

Preživio sve naše smrti. 

Sva naša rođenja! 

I za sve one prije nas, 

I za sve one koji će doći! 

O, divne vječnosti 
života Ti - 
Bez smrti, Sveče! 

Antun NIZETEO 

»Mržnja se liječi 
ljubavlju i pravdom« 

Uz oslobađanje od srpske okupacije 
središnjih krajeva Hrvatske 


Gledajući danas porušene i 
spaljene hrvatske domove, kato¬ 
ličke crkve i kapele, minirana i obe- 
ščašćena groblja i mecima izrešeta- 
na raspela u Slavoniji, na Baniji, na 
Kordunu, u Lici i Dalmaciji, prisje¬ 
ćamo se riječi nadbiskupa A. Ste¬ 
pinca izgovorenih u tjeskobama 
Drugog svjetskog rata: 

»Srdce nam krvari i plače nad 
svim strahotama, koje su stigle našu 
domovinu i naš izpaćeni hrvatski na¬ 
rod. Srdce nam krvari nad porušenim 
gradovima, spaljenim selima naše 
drage domovine, koja je uzeta za po¬ 
prište krvave borbe. Srdce nam plače 
nad porušenim crkvama i kapelama, 
nad poubijanim nevinim svjetovnjaci¬ 
ma i svećenicima. Srdce nam plače 
napose nad hiljadama nevine poubija¬ 
ne naše sirotinje u Dalmaciji. Srdce 
nam plače nad tolikim nevinim žrtva¬ 
ma pokošenim strojnicama iz zrako¬ 
plova. Znamo doduše, da rat nije pje¬ 
sma, da rat nuždno izaziva suze i 
prouzrokuje bol. Ali znamo i to, da od- 
kada sviet postoji, čovječanstvo osje¬ 
ća, da se i u ratu moraju poštivati 
osnovni zakoni čovječnosti.« (Iz pro¬ 
povijedi Nadbiskupa A Stepinca u 
Mariji Bistrici, 9. srpnja 1944.) 


U domovinskom ratu od 1991. 
do 1995. obeščašćene su i uništene 
stotine župnih crkava. Srušene su i 
župna crkva Pohođenja Marijina u 
Topuskom 

... i župna crkva sv. Franje Ksa- 
verskoga u Viduševcu 


Na zadnjoj stranici omota: obeščaš- 
ćeno, opljačkano i zapaljeno sveto- 
hranište u župnoj crkvi sv. Roka u 
Skakavcu 

